Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-5-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΖ΄ συνεδριάσεως, της Τετάρτης 30 Μαΐου 2018, σε ό,τι αφορά την ψήφιση στο σύνολο των σχεδίων νόμου:]] 1) «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO». 2) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα, Ελλάδα και λοιπές διατάξεις».) Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 1ης Ιουνίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1704/25-5-2018 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Ταλαιπωρία και επιβάρυνση των καταναλωτών από την καθυστέρηση απόδοσης χρηματικών ποσών που έχουν καταβάλει στα ΕΛΤΑ για εξόφληση λογαριασμών της ΔΕΗ». 2. Η με αριθμό 1695/23-5-2018 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Περιβάλλοντος και Ενέργειας, με θέμα: «Αντισταθμιστικά οφέλη από τη χρήση των νερών του ποταμού Ευήνου και του ποταμού Μόρνου». 3. Η με αριθμό 1697/24-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Περί της νομιμότητας αδειοδότησης του μεταλλείου Σκουριών». 4. Η με αριθμό 1701/25-5-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Περιβάλλοντος και Ενέργειας, με θέμα: «Διοργάνωση αγώνων ταχύτητας σε περιοχή «NATURA»». 5. Η με αριθμό 1717/29-5-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, με θέμα: «Να μπει «φρένο» στην ανεξέλεγκτη άνοδο των τιμών καυσίμων που επιβαρύνει την οικονομία». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1705/25-5-2018 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά με τη λύση της συνένωσης του ΤΕΙ ΑΜΘ με το ΤΕΙ Κεντρικής Μακεδονίας και το Διεθνές Πανεπιστήμιο Θεσσαλονίκης. 2. Η με αριθμό 1611/7-5-2018 επίκαιρη ερώτηση του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020». 3. Η με αριθμό 1674/21-5-2018 επίκαιρη ερώτηση του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Ναυτιλίας και Νησιωτικής Πολιτικής, με θέμα: «Αξιοποίηση Χρηματοδοτήσεων από Ταμεία Ε.Ε. για την προμήθεια νέων σκαφών του Λιμενικού Σώματος - Ελληνικής Ακτοφυλακής για την ενίσχυση της επιτήρησης των θαλασσίων συνόρων, την αποτελεσματική έρευνα και διάσωση και την καταπολέμηση του εγκλήματος στη θάλασσα». 4. Η με αριθμό 1589/3-5-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ελεγχόμενη χωροθέτηση των θερμοκηπίων παραγωγής και της μεταποιητικής μονάδας επεξεργασίας και παραγωγής τελικών προϊόντων φαρμακευτικής κάνναβης». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1983/11-12-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Μεταναστευτικής Πολιτικής, με θέμα: «Με ποια διαδικασία πραγματοποιήθηκε η ανάθεση στους «ΓΙΑΤΡΟΥΣ ΤΟΥ ΚΟΣΜΟΥ» της φροντίδας της υγείας των προσφύγων του Κέντρου φιλοξενίας στην ΒΙΠΕ Δράμας;». 2. Η με αριθμό 4297/12-3-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, σχετικά με τις προθέσεις της Κυβέρνησης των Η.Π.Α. να επιβάλλει εισαγωγικούς δασμούς και τις επιπτώσεις του μέτρου στις ελληνικές εξαγωγές. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την πρώτη με αριθμό 129/4-10-2017 ερώτηση του κύκλου αναφορών και ερωτήσεων του Βουλευτή Ροδόπης της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Ενίσχυση καπνοκαλλιεργητών της Θράκης». Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων, κ. Βασίλειος Κόκκαλης. Κύριε συνάδελφε, έχετε τον λόγο για δύο λεπτά για να αναπτύξετε την ερώτηση.
Ευχαριστώ, κύριε Πρόεδρε. Κύριε Υπουργέ, στον Νομό Ροδόπης περίπου έξι χιλιάδες οχτακόσιες οικογένειες ζουν αποκλειστικά από την καλλιέργεια του καπνού διότι αυτό είναι, όπως ξέρετε, μονοκαλλιέργεια. Αν δεν επιδοτείται ο καπνός που καλλιεργείται ως επί το πλείστον σε εδάφη άγονα και ξερά, δεν θα πρόκειται περί αφανισμού απλά μιας καλλιέργειας, αλλά μιας ολόκληρης κοινωνικής ομάδας, με ό,τι συνέπειες μπορεί να επιφέρει το γεγονός αυτό στην κοινωνική ισορροπία και την ευημερία της περιοχής μου. Παράλληλα, ο καπνός, κύριε Υπουργέ, αποτελεί ένα εξαγωγικό προϊόν που συμβάλλει στην εξωστρέφεια της ελληνικής οικονομίας. Ειδικά ο μπασμάς, που καλλιεργείται στη Θράκη, αποτελεί μια ποικιλία που χρησιμοποιείται στα χαρμάνια των τσιγάρων από τις μεγαλύτερες εταιρείες παγκοσμίως. Η ανάπτυξη των ορεινών και μειονεκτικών περιοχών της υπαίθρου είναι στην ουσία και μια διαδικασία περιφερειακής ανάπτυξης. Θα αναπτύξω και στη δευτερολογία μου το περιεχόμενο της ερώτησης. Πρέπει να μιλούμε για μια ολιστική προσέγγιση στην ανάπτυξη του αγροτικού χώρου για την έννοια της μεταποίησης, της βελτίωσης της ποιότητας ζωής και για όλα αυτά. Δυστυχώς, στο άρθρο 38 για τις άμεσες ενισχύσεις, κύριε Υπουργέ, από τον κατάλογο των επιλέξιμων προς ενίσχυση προϊόντων αποκλείστηκε ο καπνός αναιτιολόγητα και παρά την αντίθεση της ολομέλειας του Ευρωπαϊκού Κοινοβουλίου. Με δεδομένο ότι ο καπνός είναι προϊόν προστατευόμενο από τη Συνθήκη της Ευρωπαϊκής Ένωσης στο παράρτημα 1, η αυθαίρετη εξαίρεσή του από ένα μέτρο αγροτικής πολιτικής δημιουργεί εύλογες ανησυχίες για παρόμοιες εξαιρέσεις του προϊόντος και των καλλιεργητών και από άλλες πολιτικές στο μέλλον. Στην απάντηση που έδωσε για τη δυνατότητα ενίσχυσης του καπνού πέρυσι, μετά τη σχετική ερώτηση που υποβλήθηκε από τον Ευρωβουλευτή κ. Μίλτο Κίρκο, ο Επίτροπος κ. Χόγκαν τονίζει, κύριε Υπουργέ - και αυτό έχει σημασία τώρα - ότι τα κράτη - μέλη μπορούν να αποφασίσουν να χορηγήσουν πρόσθετη ενίσχυση στους γεωργούς των οποίων οι εκμεταλλεύσεις βρίσκονται σε περιοχές με φυσικά μειονεκτήματα που ορίζονται στο Κεφάλαιο 4. Επίσης, ο Κανονισμός με αριθμό 1305/2013 για την αγροτική ανάπτυξη επιτρέπει, επίσης, στα κράτη - μέλη να χορηγούν ενισχύσεις σε περιοχές που αντιμετωπίζουν φυσικά ή άλλα ειδικά μειονεκτήματα. Ο κ. Αποστόλου, ο Υπουργός, κατά την πρόσφατη επίσκεψή του στο Μουσείο Καπνού της Καβάλας δεσμεύτηκε ότι στόχος σας είναι στο πλαίσιο της νέας ΚΑΠ που θα γίνει να επαναφέρετε στο προσκήνιο το ζήτημα της στήριξης του καπνού. Μετά από όλα αυτά ρωτώ και ξαναρωτώ, κύριε Υπουργέ, τι θα κάνετε με τη στήριξη των καπνοκαλλιεργητών στη Θράκη; Ποιο είναι το όραμά σας; Τι σκέφτεστε τόσο για τον Β΄ πυλώνα, αλλά πολύ περισσότερο για τον Α΄ πυλώνα, όπως αναφέρεται και στην απόφαση - απάντηση του κ. Χόγκαν;
Ευχαριστώ, κύριε συνάδελφε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, πράγματι ο καπνός αποτελεί μια από τις πιο σημαντικές καλλιέργειες, πολλώ δε μάλλον για την περιοχή της Θράκης. Μέσα από το Πρόγραμμα Αγροτικής Ανάπτυξης, το οποίο προωθεί την ανταγωνιστικότητα και την παραγωγικότητα στο αγροδιατροφικό σύστημα, θα σας αναφέρω τρία μέτρα, πολύ σημαντικότατα μέτρα, στα οποία υπάγεται και ο καπνός. Στο Πρόγραμμα Αγροτικής Ανάπτυξης συμπεριλαμβάνεται η ενίσχυση επενδύσεων που αφορούν τον καπνό τόσο σε επίπεδο πρωτογενούς όσο και σε επίπεδο δευτερογενούς τομέα, επαναλαμβάνω και η καπνοκαλλιέργεια και ο καπνός. Πρώτον, είναι το μέτρο 4.1 με τίτλο: «Επενδύσεις στις γεωργικές εκμεταλλεύσεις». Στο πλαίσιο του εν λόγω υπομέτρου, το οποίο έχει ήδη προκηρυχθεί, μεταξύ των άλλων δίδεται στήριξη σε εκμεταλλεύσεις, συμπεριλαμβανομένων αυτών που παράγουν καπνό, που στρέφονται προς ποιοτικά γεωργικά προϊόντα, ώστε να διευκολυνθεί η προσαρμογή τους στις ανάγκες της αγοράς και να ενισχυθεί η ανταγωνιστικότητά τους. Το δεύτερο μέτρο είναι το 4.2 με τίτλο «Επενδύσεις στη μεταποίηση, εμπορία και ανάπτυξη γεωργικών προϊόντων». Στο πλαίσιο του εν λόγω υπομέτρου που έχει ήδη προκηρυχθεί για επενδύσεις άνω των 600.000 ευρώ, όπου συμπεριλαμβάνεται και ο τομέας του καπνού για την παραγωγή πούρων ή σιγαρίλος, μεταξύ των άλλων δίδεται στήριξη σε πολύ μικρές και μικρομεσαίες επιχειρήσεις με στόχο την αύξηση της προστιθέμενης αξίας των προϊόντων τους, καθιστώντας τα ελκυστικά στους καταναλωτές και ενισχύοντας τον εξαγωγικό προσανατολισμό. Αντίστοιχες επενδύσεις κάτω των 600.000 ευρώ θα προκηρυχθούν στο επόμενο διάστημα μέσω των προγραμμάτων «LEADER». Επίσης, τόσο η καπνοκαλλιέργεια όσο και οι καπνοκαλλιεργητές μπορούν να επωφεληθούν από το μέτρο 13 του Προγράμματος Αγροτικής Ανάπτυξης «Ενισχύσεις σε περιοχές που χαρακτηρίζονται από φυσικά ή άλλα ειδικά μειονεκτήματα», καθώς στην επιλεξιμότητα του συγκεκριμένου μέτρου - και είναι πολύ σημαντικό - εμπίπτουν όλα τα αγροτεμάχια στα οποία ασκείται γεωργική δραστηριότητα σε ορεινές ή μειονεκτικές περιοχές, ενώ δικαιούχοι είναι τα φυσικά και νομικά πρόσωπα που είναι ενεργοί αγρότες και ασκούν τη γεωργική δραστηριότητα εντός των περιοχών αυτών. Συνεπώς, στο μέτρο 13 «Ενισχύσεις σε περιοχές που χαρακτηρίζονται από φυσικά ή άλλα ειδικά μειονεκτήματα» υπάγονται και οι καπνοκαλλιεργητές. Τα υπόλοιπα θα τα πω στη δευτερολογία μου.
Ευχαριστώ, κύριε Υπουργέ. Κύριε Αχμέτ, έχετε τον λόγο.
Κύριε Υπουργέ, αναφερθήκατε κατ' αρχάς στην Β΄ πυλώνα και συγκεκριμένα σε κάποιες δράσεις. Κοιτάξτε, όμως, τι γίνεται. Το μέτρο 4.2.2, στο οποίο αναφερθήκατε, αφορά κατ' αρχάς ιδιωτικές επενδύσεις για ποσά άνω των 600.000 ευρώ από ιδιωτική πρωτοβουλία. Δηλαδή, αυτοί οι φτωχοί άνθρωποι επάνω στη Θράκη πού θα βρουν, κύριε Υφυπουργέ, 600.000 ευρώ να επενδύσουν για να κάνουν πούρα και τσιγαρίλια; Αυτό στους καπνοκαλλιεργητές νομίζω ακούγεται αστείο, για να μην πω γελοίο. Στο πρόγραμμα μπορεί να υπάρχουν δράσεις από την αγροτική αναπτυξιακή και για ποσά κάτω των 600.000 ευρώ, αλλά ούτε αυτά μπορούν να δραστηριοποιηθούν. Αναφερθήκατε στον πυλώνα Β, στο άρθρο 48 του Κανονισμού, όπου η Κυβέρνησή σας τις εξισωτικές αποζημιώσεις τις εξάπλωσε σε όλη την Ελλάδα. Ξέρετε, όμως, ότι επάνω, άνθρωποι, ιδίως στην κτηνοτροφία, που έπαιρναν την πλήρη εξισωτική τώρα κατέβηκαν στο 50%; Εμείς δεν λέμε να μην πάρουν την εξισωτική όλοι όσοι δικαιούνται ανά στρεμματική απόδοση 90 ευρώ, αλλά στην ουσία μειώθηκε στους κτηνοτρόφους. Για τους συγκεκριμένους καπνοκαλλιεργητές τώρα το ποσό, κύριε Υπουργέ, είναι 42 ευρώ. Η βασική ενίσχυση αυτή τη στιγμή έχει κατεβεί στο 1 ευρώ στους καπνοκαλλιεργητές. Ξέρετε ότι μετά από έναν χρόνο η βασική ενίσχυση τελειώνει. Κι όταν θα τελειώσει η βασική ενίσχυση πώς θα μπορέσει η ελληνική καπνοβιομηχανία να σταθεί; Πώς χιλιάδες άνθρωποι θα δουλέψουν μόνο με την εμπορική τιμή; Θα είναι στο έλεος των εμπόρων. Εμείς σας ρωτάμε το εξής. Από τον πυλώνα Α, λέει ο κ. Κόκκαλης στην απάντησή του, μπορεί κατ' εξαίρεση σε ορεινές και μειονεκτικές περιοχές, μόνο σ' αυτές, να δημιουργηθεί μια αναπτυξιακή πολιτική και να χορηγηθούν ακόμα και άμεσες ενισχύσεις. Στη νέα ΚΑΠ έχετε πρόθεση να εντάξετε στον φάκελο και αυτή την πρόταση ως Ελλάδα; Θα δώσετε τη μάχη για τις άμεσες ενισχύσεις μαζί με άλλες σύμμαχες χώρες ειδικά για τις ορεινές και μειονεκτικές περιοχές της περιοχής μας; Ευχαριστώ.
Κύριε Υπουργέ, έχετε τον λόγο.
Βέβαια θα δώσουμε τη μάχη, κύριε Βουλευτά. Αυτό είναι το μόνο σίγουρο. Την καπνοκαλλιέργεια τη στηρίζουμε ως Υπουργείο Αγροτικής Ανάπτυξης στον μέγιστο βαθμό. Να σας αναφέρω το άρθρο 48 του Κανονισμού για τις άμεσες ενισχύσεις. Η Ελλάδα έχει προβλέψει τη χορήγηση ενίσχυσης για περιοχές με φυσικούς περιορισμούς. Είναι το μέτρο 13, το οποίο σας ανέφερα. Η ενίσχυση χορηγείται σε όλα τα αγροτεμάχια στα οποία ασκείται γεωργική δραστηριότητα σε ορεινές ή μειονεκτικές περιοχές, ανεξαρτήτως καλλιέργειας, ενώ δικαιούχοι είναι τα φυσικά και νομικά πρόσωπα που είναι ενεργοί αγρότες. Συνεπώς η καπνοκαλλιέργεια και οι καπνοκαλλιεργητές, εφόσον πληρούν τους ανωτέρω όρους, λαμβάνουν την εν λόγω ενίσχυση. Πέρα όμως αυτής της ενίσχυσης, λαμβάνουν όλοι και τη βασική ενίσχυση στο σύνολο της έκτασης που καλλιεργούν και δηλώνουν. Επίσης, όσοι νεοεισερχόμενοι ή νέοι γεωργοί αποφασίσουν να εισέλθουν την καπνοκαλλιέργεια - κι αυτό είναι πολύ σημαντικό - δικαιούνται να αιτηθούν χορήγηση δικαιωμάτων από το εθνικό απόθεμα κι εφόσον πληρούν τις προϋποθέσεις ένταξης να λάβουν άμεσες ενισχύσεις. Γνωρίζουν οι καπνοκαλλιεργητές, κύριε Βουλευτά, ότι σε όλα τα προβλήματά τους είμαστε δίπλα. Πρόσφατα, σε ένα γνωστό «κανόνι», το οποίο έχει πέσει στην περιοχή, που άφησε απλήρωτους πολλούς καπνοπαραγωγούς, το Υπουργείο Αγροτικής Ανάπτυξης δίνει τη μάχη, μαζί με την Διεπαγγελματική Καπνού, ώστε να πληρωθούν αυτοί οι άνθρωποι. Από τα μέτρα, τα οποία σας ανέφερα, προκύπτει η στήριξη της ελληνικής πολιτείας και του Υπουργείου Αγροτικής Ανάπτυξης στην καπνοκαλλιέργεια.
Ευχαριστώ, κύριε Υπουργέ. Συνεχίζουμε με την τρίτη με αριθμό 5196/17-4-2018 ερώτηση του κύκλου αναφορών και ερωτήσεων του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Υποδομών και Μεταφορών με θέμα «Παρήλθε και 12η Μαρτίου, η τελευταία προθεσμία που έθεσε ο κ. Σπίρτζης για την εκκίνηση των διαδικασιών έναρξης του έργου Πάτρα - Πύργος». Θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης. Κύριε Κουτσούκο, έχετε τον λόγο.
Ευχαριστώ, κύριε Πρόεδρε. Κύριε Πρόεδρε, δεν θέλω να υποτιμήσω καθόλου τον ρόλο του κ. Μαυραγάνη, ως μέλους της Κυβέρνησης, ούτε ως πρόσωπο ούτε ως θεσμό. Θέλω, όμως, να σας ενημερώσω πως το συμπέρασμά μου είναι ότι ο κ. Σπίρτζης κρύβεται, διότι αυτή η επίκαιρη ερώτηση είχε προγραμματιστεί για την προηγούμενη Πέμπτη. O κ. Σπίρτζης επικαλέστηκε φόρτο εργασίας, αλλά όλοι διαπιστώσαμε εδώ - γιατί είχαμε σχετική ψηφοφορία - ότι επεριφέρετο ασκόπως στους διαδρόμους της Βουλής. Προφανώς, ο κ. Σπίρτζης, ο οποίος έχει συλληφθεί επανειλημμένα «κλέπτων οπώρας», καθώς δεν έχει τηρηθεί κανένα από τα χρονοδιαγράμματα, τα οποία έχει δώσει, ήθελε να αποφύγει την παρουσία του στη Βουλή και την απάντηση. Και η επίκαιρη ερώτηση αυτή προέκυψε, καθώς έμεινε αναπάντητη η γραπτή μου ερώτηση, η οποία έλεγε στον κ. Σπίρτζη ότι στις 2-8-2018 εδώ, στο Κοινοβούλιο, δεσμεύτηκε ότι, μετά τις 12 του Μάρτη θα ξεκινήσουν οι διαδικασίες έναρξης του πολύπαθου δρόμου Πάτρα - Πύργος, τρία χρόνια μετά την ακύρωση του διαγωνισμού και την κατάτμησή του. Παρήλθε, βεβαίως, η προθεσμία, χωρίς να έχει κάνει καμμία ενέργεια το Υπουργείο. Πήραμε προχθές, ενδιάμεσα δηλαδή της ακύρωσης της επίκαιρης και της σημερινής συζήτησης, μια γραπτή απάντηση των υπηρεσιών, που αφού εξιστορεί όλο το χρονοδιάγραμμα της ανταλλαγής αλληλογραφίας μεταξύ του Υπουργείου και της Ευρωπαϊκής Επιτροπής, μας λέει στην κατακλείδα ότι είναι σε εξέλιξη η αναλυτική εξέταση των αιτιολογήσεων για τις προσφορές, που κατέθεσαν οι μειοδότες σε τέσσερις εργολαβίες. Θα μας πει ο κ. Μαυραγάνης εάν γνωρίζει. Προφανώς, εννοεί την εταιρεία «ΤΟΞΟΤΗΣ Α.Ε.». Όσα, όμως, μας είχε πει εδώ ο κ. Σπίρτζης ότι θα είχε στείλει μετά τις 12 Μάρτη τους φακέλους με τις υπογεγραμμένες συμβάσεις για προσυμβατικό έλεγχο, προφανώς δεν έχουν τηρηθεί. Εάν έχει κάτι ενδιαφέρον, να μας πει ο κ. Μαυραγάνης, θα το ακούσουμε και θα επανέλθω στη δευτερολογία μου.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Βουλευτά, ευχαριστώ για την ερώτηση. Η αγωνία κάθε Βουλευτή για την περιφέρειά του και για ένα τόσο μεγάλο έργο, που είναι απαίτηση της ελληνικής κοινωνίας και της τοπικής κοινωνίας εδώ και πολλές δεκαετίες, είναι πρόδηλα δικαιολογημένη. Επειδή στην ερώτησή σας θίγετε το καίριο ζήτημα της χρηματοδότησης, γιατί χωρίς χρήματα δεν μπορεί να γίνει τίποτα, και μου υπομνείετε ότι τέτοια χρηματοδότηση δεν υπήρχε για το έργο των 350 εκατομμυρίων, όταν επί των δικών σας ημερών προσπαθήσατε να προχωρήσετε το έργο αυτό χωρίς χρήματα, όμως, με μια εργολαβία και για τα εβδομήντα πέντε χιλιόμετρα με έβδομης τάξης πτυχίο, θέλω να σας ενημερώσω και όλο το Σώμα, αλλά και τον λαό της Ηλείας και της Αχαΐας ότι στις 17-4-2018 εξεδόθη η οριστική απόφαση της Ευρωπαϊκής Επιτροπής, η οποία εγκρίνει το κονδύλι των 344.776.874 ευρώ για το έργο αυτό. Άρα, είναι καλυμμένο οικονομικά έργο πλέον. Πράγματι, εμείς πήραμε μια πολιτική απόφαση. Και δεν την πήραμε μόνο για την Πάτρα και τον Πύργο και το συγκεκριμένο έργο. Την πήραμε συνολικά. Διότι όλοι γνωρίζουμε, πολλώ δε μάλλον γνωρίζει το Ευρωπαϊκό Ελεγκτικό Συνέδριο, το τι ακριβώς διεμειβόταν μεταξύ της δημοσίας διοικήσεως, της πολιτικής εξουσίας, όχι όλης, οφείλω να το πω - και κάποιων εργολάβων. Και έβγαλε ένα πόρισμα το Ευρωπαϊκό Ελεγκτικό Συνέδριο πριν από τέσσερις μήνες περίπου και είπε ότι το 2013 έγινε σύντμηση του υλικού αντικειμένου των έργων συνολικά και παρ'όλα αυτά, δεν συντμήθηκαν οι αμοιβές, αλλά αυξήθηκαν κατά 1.200.000.000 ευρώ. Επίσης, η Ελληνική Επιτροπή Ανταγωνισμού το 2016 έβγαλε μια πρωτοποριακή απόφαση και είπε ότι διαπιστώνει πως από την δεκαετία του 1990 μέχρι και σήμερα υπήρχε συνεννόηση για τις τιμές μεταξύ εκατό εταιρειών, μεταξύ των οποίων φυσικά προεξάρχουσες ήταν οι εταιρείες με πολύ μεγάλα αποθέματα οικονομίας δυνάμεων. Όπως καταλαβαίνετε, ήμασταν υποχρεωμένοι να πάρουμε μια απόφαση για όλα αυτά και να προβούμε σε κατατμήσεις των έργων, για να μπορούν να συμμετέχουν σε αυτά και οι μεγάλοι - δεν θα τους αποκλείσουμε - αλλά και οι μικρότεροι, αυτοί που είχαν έκτης τάξεως πτυχίο. Γι' αυτόν τον λόγο έγινε η κατάτμηση του έργου Πάτρας - Πύργου. Νομίζω ότι δεν ενοχλεί κανέναν αυτό. Από κει και πέρα, οι υπηρεσίες οφείλουν να ελέγξουν - και σωστά εσείς το επισημαίνετε - με βάση το άρθρο 88 του ν.4412/2016- δικού μας νόμου - τις ακραία χαμηλές προσφορές, εάν υπάρχουν. Όταν, λοιπόν, βλέπουν μια προσφορά, η οποία είναι περί το 55% εκπτώσεως, οφείλουν να την ελέγξουν. Σε αυτό το στάδιο βρισκόμαστε. Μέσα στο καλοκαίρι ή περί το τέλος του καλοκαιριού, διότι απ' ό,τι βλέπω από το έγγραφο της υπηρεσίας, οι προθεσμίες που έχουν δοθεί και οι επεκτάσεις των εγγυητικών επιστολών φθάνουν σε απώτατο σημείο μέχρι τον Σεπτέμβριο του 2018, νομίζω ότι θα κλείσει όλος αυτός ο έλεγχος. Το να παρέμβουμε εμείς στις υπηρεσίες, κύριε Βουλευτά, και να πούμε «τελειώνετε τον έλεγχο αρνητικά ή θετικά» είναι αδόκιμο, ανήθικο και παράνομο. Νομίζω ότι πρέπει να αφήσουμε τις υπηρεσίες να ελέγξουν ενδελεχώς όλες τις προσφορές και όλους τους φακέλους.
Ευχαριστώ, κύριε Υπουργέ. Κύριε συνάδελφε, έχετε τον λόγο για τη δευτερολογία σας.
Ευχαριστώ, κύριε Πρόεδρε. Έχω την εντύπωση ότι ο κ. Μαυραγάνης ή δεν κατάλαβε τι ρώτησα ή σκόπιμα «πέταξε τη μπάλα στην εξέδρα». Κύριε Μαυραγάνη, γι' αυτά τα θέματα στα οποία αναφερθήκατε έχουμε κάνει εδώ ατελείωτες συζητήσεις με τον κ. Σπίρτζη. Κάθε φορά μας επαναλάμβανε τα ίδια κι εμείς επιμέναμε ότι, αν δεν είχατε ακυρώσει τον διαγωνισμό θα μπορούσατε να έχετε κηρύξει άγονη τη διαδικασία, εάν τυχόν δεν υπήρχαν εκπτώσεις, εάν δηλαδή οι εθνικοί εργολάβοι, με τους οποίους τώρα συναγελάζεστε δεν προσέρχονταν με ικανοποιητικές τιμές, να τον είχατε επαναλάβει, να μην είχατε κατατμήσει το έργο, να έχουμε κερδίσει τρία χρόνια. Και μας λέτε τα ίδια. Εγώ αναφέρομαι στις επανειλημμένες δηλώσεις του κ. Σπίρτζη, ο οποίος αυτοδιαψεύδεται κάθε φορά, που βάζει ένα χρονοδιάγραμμα. Και καταλαβαίνω τώρα γιατί κρύβεται. Αντί να έρθει εδώ και να ζητήσει συγγνώμη, που έχει φτάσει το έργο σε αδιέξοδο, ήρθατε εσείς και μας επαναλαμβάνετε τις γνωστές ιστορίες. Σας λέω, λοιπόν, τα εξής απλά πράγματα από τα Πρακτικά της Βουλής στις 8-2-2018: «Αμέσως μετά οι υπηρεσίες θα κληθούν να καλέσουν τους αναδόχους, να φέρουν τις εγγυητικές, να πάνε οι συμβάσεις στο Ελεγκτικό και μετά οι ημερομηνίες είναι από τον νόμο. Εάν δεν μπορεί κάποια εταιρεία να φέρει τις εγγυητικές, θα πας στη δεύτερη, αν δεν μπορεί η δεύτερη, θα πας στην τρίτη και ούτω καθ' εξής». Ερωτώ, λοιπόν - και αυτή ήταν η ερώτησή μου - γιατί δεν έχει προχωρήσει η διαδικασία υπογραφής των συμβάσεων, για να πάνε για τον προσυμβατικό έλεγχο. Αυτά που δεν μας λέτε εσείς, μας τα λένε οι δημοσιογράφοι, που κάνουν το ρεπορτάζ του Υπουργείου. Μας λένε, δηλαδή, ότι ο κ. Καλογρίτσας, μετά τον έλεγχο που έκανε η Τράπεζα της Ελλάδος στην Τράπεζα Αττικής, δεν μπορεί να πάρει «μαϊμού» εγγυητικές, ότι είναι έκπτωτος σε άλλα έργα, ότι αναζητείτε σωτηρία στους αρχικούς εργολάβους, εσείς που τους ξορκίζατε. Και εν πάση περιπτώσει, κάντε μια ειλικρινή ενημέρωση της Βουλής, ζητήστε μία συγγνώμη, συγκαλέστε την Επιτροπή Παραγωγής και Εμπορίου και φέρτε μία άλλη πρόταση για να γίνει το έργο. Ο δρόμος που έχετε επιλέξει είναι αδιέξοδος και φαίνεται από την τρίχρονη καθυστέρηση και από το γεγονός ότι οι υπηρεσίες σας, όπως λέει το έγγραφο, δύο χρόνια μετά τις δημοπρασίες που ο κ. Καλογρίτσας μειοδότησε με ποσοστά κοντά στο 60% - με 55% -57% και ούτω καθ' εξής - δεν μπορούν να ελέγξουν τους φακέλους. Είναι σοβαρά πράγματα αυτά τώρα; Θα κλείσω με τούτο: Ούτε κι εσείς είστε από παρθενογένεση - είστε στο Υπουργείο μαζί με τον κ. Σπίρτζη αρκετά χρόνια τώρα - ούτε ο κ. Σπίρτζης, πολύ περισσότερο, ο οποίος έχει διατελέσει Πρόεδρος του Τεχνικού Επιμελητηρίου και ο οποίος έκανε την κατάτμηση, προκειμένου να πάρουν εργολαβίες οι «γνωστοί κουμπάροι». Τα έχουμε ξαναπεί αυτά. Δεν επανήλθα εγώ γι' αυτά. Εγώ επανήλθα για το δια ταύτα, για το πού είμαστε σήμερα. Διαπιστώνω, λοιπόν, από την απάντησή σας ότι το έργο βρίσκεται σε μεγάλο αδιέξοδο. Το έργο είχε μπει στο ΠΔΕ το 2014 με 450 εκατομμύρια, γιατί τότε δεν είχαν υπολογιστεί οι εκπτώσεις - εσείς το γράψατε τώρα με 350 εκατομμύρια γιατί έχετε υπολογίσει τις εκπτώσεις, από τα δικά σας έγγραφα προκύπτουν αυτά - και θα μπορούσε μια χαρά να έχει προχωρήσει η διαδικασία, γιατί, επαναλαμβάνω, είχατε το δικαίωμα να κηρύξετε άγονους τους διαγωνισμούς ή να κάνετε άλλες ενέργειες. Εν τούτοις, επιλέξατε την κατάτμηση. Κάνατε αυτό που κάνατε, το δικαιολογείτε - αδικαιολόγητο είναι - αλλά εν πάση περιπτώσει, δώστε μια απάντηση ειλικρινή, τουλάχιστον: Θα ξεκινήσει το έργο; Και δεν εννοώ να ξεκινήσει, κύριε Μαυραγάνη, από την Αχαγιά στα Σαγαίικα, να βρείτε έναν τρίτον από τους οκτώ εργολάβους και να κάνει ότι ξεκίνησε το έργο. Εννοώ ότι το έργο είναι ο αυτοκινητόδρομος Πάτρα - Πύργος και σημαίνει ότι πρέπει να ολοκληρωθούν οι οκτώ εργολαβίες, με βάση το χρονοδιάγραμμα που προέβλεπε ο αρχικός νόμος και το οποίο τώρα έχει ξεπεραστεί προ πολλού. Αυτή είναι η ερώτηση, λοιπόν. Σε αυτή να απαντήσετε, αν μπορέσετε, και αφήστε τώρα τα γνωστά με το ανέκδοτο «κι εσείς βασανίζατε τους μαύρους».
Ευχαριστώ, κύριε συνάδελφε. Ορίστε, κύριε Υπουργέ, έχετε τον λόγο.
Δεν ξέρω αν καταλάβατε, κύριε Βουλευτά. Το 2014, πράγματι, εγγράφατε το έργο αυτό, μαζί με χιλιάδες άλλα, στο Πρόγραμμα Δημοσίων Επενδύσεων και περιφέρατε χαρτιά στις περιφέρειές σας και είχατε κάνει overbooking 250%. Χρήματα δεν είχατε βρει. Τώρα υπάρχει απόφαση της Ευρωπαϊκής Επιτροπής για τα χρήματα. Να το ακούει ο λαός της Ηλείας και ο λαός της Αχαΐας. Δεύτερον, είπα πριν - δεν ξέρω αν σκόπιμα δεν θέλετε να το σχολιάσετε - ότι τα ημαρτημένα σας διαπιστώθηκαν από το Ευρωπαϊκό Ελεγκτικό Συνέδριο, με μείωση του φυσικού αντικειμένου των έργων. Μειώσατε, δηλαδή, κατά 50% το έργο που θα έκαναν οι εργολάβοι, το έργο που θα ωφελείτο η κοινωνία, αλλά δεν μειώσατε τις αμοιβές τους. Τις αφήσατε στο διπλάσιο και τους δώσατε κι 1.200.000.000 παραπάνω. Και ελέγχεται η Ελλάδα από το 2013 για τις πρακτικές σας. Είπα, επίσης, ότι πράγματι, τότε η Επιτροπή Ανταγωνισμού της Ελλάδας το 2016 διαπίστωσε, ότι για τότε και μέχρι και τη δεκαετία του 1990, υπήρχε συνεννόηση μεταξύ εκατό εταιρειών, μεταξύ των οποίων ήταν και οι μεγάλες εταιρείες, με τις οποίες εσείς υπαινίσσεστε ότι εμείς, τάχα, είμαστε σε συνεννόηση. Αυτό οφείλουμε να το σπάσουμε. Ποιος άλλος τρόπος, τάχα, υπάρχει να το σπάσεις αυτό αν δεν αυξήσεις τον ανταγωνισμό; Και ο ανταγωνισμός αυξάνεται όταν δώσεις την ευκαιρία και σε άλλους με μικρότερο πτυχίο να μπουν στο παιχνίδι, να συμμετέχουν σε μία δημοπρασία και να μπορούν με διαφάνεια να συμμετέχουν σε αυτή, επ' ωφελεία του ελληνικού λαού και του ελληνικού προϋπολογισμού. Καταλαβαίνετε ότι δεν μπορείς να έρθεις και να πεις ότι δίνω ένα έργο σε κάποιον, ο οποίος δίνει μεγαλύτερη προσφορά από αυτόν που έχει δώσει μικρότερη προσφορά. Τότε, θα έχεις τελέσει απιστία. Τότε θα έχεις τελέσει διασπάθιση του δημόσιου χρήματος. Δεν είναι δικό μας το χρήμα ούτε δικό σας, ούτε κανενός. Είναι του ελληνικού λαού. Άρα, λοιπόν, όταν ο άλλος δίνει μία μειωμένη προσφορά και είναι ο μειοδότης, οφείλεις να το σεβαστείς. Από εκεί και πέρα, όμως, σας το είπα και στην πρωτολογία μου, εμείς οφείλουμε, όπως οφείλουν και οι υπηρεσίες, να τους ελέγξουμε - και έχετε πολύ δίκιο σε αυτό - όλους. Επικεντρώνεστε στον «ΤΟΞΟΤΗ Α.Ε.». Δεν είναι μόνο ο «ΤΟΞΟΤΗΣ Α.Ε.» που ελέγχει. Ελέγχει, επίσης, την «ΞΑΝΘΑΚΗΣ ΑΤΕ», την «INFRASTRUTTURE», την «ΠΑΠΑΪΩΑΝΝΟΥ» και πάλι την «INFRASTRUTTURE». Είναι οκτώ εργολαβίες και τις ελέγχει και τις οκτώ. Στις τέσσερις από αυτές, έχετε δίκιο, είναι ο «ΤΟΞΟΤΗΣ». Στις άλλες τέσσερις, όμως, δεν είναι ο «ΤΟΞΟΤΗΣ». Πάλι, όμως, ελέγχουν και ζητούν εξηγήσεις επί των εκπτώσεων και οφείλουν να το κάνουν με το άρθρο 88 του ν.4412/2016. Εμείς, οι οποίοι θέλουμε, τάχα, να δημιουργούμε εσκεμμένα ένα πεδίο στο οποίο υπάρχουν προνόμια για κάποιους, είμαστε αυτοί που σπάμε και δημιουργούμε μεγαλύτερο ανταγωνισμό. Εμείς είμαστε αυτοί που ελέγχουμε αυτούς που δίνουν μεγάλες εκπτώσεις. Κι εμείς είμαστε αυτοί, που θέλουμε να κάνουμε διαφάνεια από τη μία πλευρά και από την άλλη, να κάνουμε τα έργα. Γι' αυτό και βρίσκουμε τα χρήματα. Γι' αυτό και σας είπα ότι στις 17-4-2018 εγκρίθηκε από την Ευρωπαϊκή Επιτροπή κονδύλι 344 εκατομμύρια ευρώ, που δεν υπήρχε ποτέ μέχρι σήμερα.
Ευχαριστώ, κύριε Υπουργέ. Ακολουθεί η δεύτερη με αριθμό 3810/27-2-2018 ερώτηση του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να διενεργηθεί άμεσα ο σχετικός διαγωνισμός και να προχωρήσει επιτέλους η κατασκευή του κόμβου Αγίας Πελαγίας». Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, είναι γεγονός ότι στα τριάμισι χρόνια που είστε Κυβέρνηση έχετε προβεί σε πάρα πολλά εγκαίνια έργων, τα οποία όμως έχουν δρομολογηθεί, χρηματοδοτηθεί, δημοπρατηθεί και υλοποιηθεί κατά μεγάλο μέρος από προηγούμενες κυβερνήσεις. Έστω και στο κόψιμο της κορδέλας, καλά τα πάτε. Μην μας λέτε, όμως, εδώ πράγματα, τα οποία είναι πέρα από τη λογική. Κατατμήσατε το συγκεκριμένο έργο, που συζητούσατε προηγουμένως, όχι για να υπάρξει ανταγωνισμός, αλλά για να πάρει και τις οκτώ εργολαβίες, αν ήταν δυνατόν - τις τέσσερις καταφέρατε - ο κουμπάρος. Εάν θέλατε ανταγωνισμό, θα λέγατε ότι για τα οκτώ υποέργα του έργου Πάτρα - Πύργος δεν μπορείς να συμμετάσχεις σε πάνω από ένα. Αυτός θα ήταν ένας κανόνας, κύριε.
… (δεν ακούστηκε)
Μα, τι λέτε εσείς, κύριε; Ότι είναι τυχαίο ο κουμπάρος του Υπουργού; Όμως από μόνο του έχει ασυμβίβαστο ο κουμπάρος του Υπουργού. Και αποδείχθηκε ότι είναι λάθος η πολιτική σας, διότι πήγατε να βάλετε μεσαίους εργολάβους για να υλοποιηθούν τα έργα και έχουν κολλήσει τέσσερα χρόνια. Άρα αποδείχθηκε ότι ήταν λάθος, εντελώς λάθος. Και η έγκριση η οποία λέτε δεν είναι πρόσθετη χρηματοδότηση, είναι η ίδια χρηματοδότηση η οποία υπήρχε και απλώς για το συγκεκριμένο έργο. Το ίδιο κάνετε και στον Βόρειο Οδικό Άξονα. Ούτε ένα έργο δεν εκτελείται αυτήν τη στιγμή ή υποέργο ή τμήμα έργου στον Βόρειο Οδικό Άξονα με δική σας πρωτοβουλία, προετοιμασία και χρηματοδότηση. Αντίθετα αναστείλατε όλα τα έργα. Αναστείλατε το έργο Πάνορμος - Εξάντη, καθυστερείτε τον κόμβο Αγίας Πελαγίας χαρακτηριστικά, ενώ ξέρετε πάρα πολύ καλά ότι είναι και αναγκαίος και είχε ενταχθεί από το 2014-2015 και θα έπρεπε να έχει ολοκληρωθεί όλη αυτή η διαδικασία. Έχετε δεσμευθεί πάρα πολλές φορές. Στην αρχή μας είπατε το 2016, μετά μας είπατε στην αρχή του 2017, μετά μας είπατε το φθινόπωρο του 2017. Τώρα, την τελευταία φορά, μας έχετε πει ότι θα δημοπρατηθεί στο πρώτο εξάμηνο του 2018. Και η ερώτηση είναι η εξής: Είναι επιτέλους έτοιμες οι υπηρεσίες να δημοπρατήσουν το έργο και σε ποια συγκεκριμένη ημερομηνία; Ευχαριστώ, κύριε Πρόεδρε.
Τον λόγο έχει ο Υφυπουργός Υποδομών και Μεταφορών κ. Νικόλαος Μαυραγάνης.
Κύριε Κεγκέρογλου, επειδή κάνατε μια γενική αναφορά και διαπιστώσατε ότι πιθανόν να υπήρξε ελλιπής υποστήριξη από τον συνάδελφό σας, εγώ θεωρώ ότι δεν υπήρξε καμία ελλιπής υποστήριξη από τον συνάδελφό σας στην προηγούμενη επίκαιρη ερώτηση, αλλά απλώς και μόνο δεν τον βοηθάει το θέμα. Επιτρέψτε μου, λοιπόν, να κάνω κι εγώ μια γενική αναφορά. Ξέρετε, κύριε Κεγκέρογλου τις κατ' αποκοπή προκηρύξεις έργων χωρίς ακριβής επιμετρήσεις; Τις έχετε ακούσει ποτέ σας; Να εξηγήσω λοιπόν στον λαό τι ακριβώς σημαίνει αυτό. Σημαίνει ότι για τις προκηρύξεις που κάνατε εσείς για τα έργα που λέτε ότι κόψαμε εμείς τις κορδέλες και είχαν σταματήσει επί τρία χρόνια και κινδυνεύαμε εμείς να επιστρέψουμε στην Ευρωπαϊκή Ένωση 8 δισεκατομμύρια - έτσι κόψαμε εμείς τις κορδέλες - πετύχαμε να μην καταβάλουμε 8 δισεκατομμύρια. Ολοκληρώσαμε τα έργα και πετύχαμε τη μείωση των απαιτήσεων των εργολάβων που εσείς είχατε αφήσει ασύδοτους. Εκεί, λοιπόν, σε αυτά τα έργα είχατε κάνει κάτι πολύ ωραίο. Ποιο ήταν το ωραίο που κάνατε; Περιγράφατε μέσα στις διακηρύξεις κατ' αποκοπή τα έργα, γενικά δηλαδή σε ομάδες εργασιών, χωρίς επιμετρήσεις. Έτσι όμως αυτός ο οποίος ήθελε να συμμετάσχει δεν μπορούσε να συμμετάσχει και δεν ήξερε ακριβώς τα μέτρα τα οποία έπρεπε να εκπονήσει για το έργο. Ποιος μπορούσε να συμμετάσχει; Αυτός ο οποίος είχε βοηθήσει τη σύνταξη των μελετών σε πρόδρομες εργασίες. Ποιοι ήταν αυτοί στο έργο Πάτρα - Πύργο; Ήταν κάποιες συγκεκριμένες εταιρείες. Φαντάζομαι ότι εσείς και ο κ. Κουτσούκος δεν μιλάτε γι' αυτές. Λέω, λοιπόν, κύριε Κεγκέρογλου, ότι αυτό σταμάτησε, ότι πλέον οι επιμετρήσεις είναι συγκεκριμένες, ότι πλέον ξέρει ο κάθε εργολάβος που θέλει να συμμετάσχει εκεί - που είναι και της έκτης τάξης και της έβδομης τάξης, άρα περισσότεροι και μπορούν να δώσουν μεγαλύτερες εκπτώσεις - εκ προοιμίου ποιο έργο ακριβώς θα κάνει, τι επιμέτρηση ακριβώς υπάρχει. Τα κατ' αποκοπή τέλειωσαν. Και πάμε στον ΒΟΑΚ. Εσείς μιλάτε για τον ΒΟΑΚ; Πενήντα χρόνια, πενήντα χιλιόμετρα, ένα χιλιόμετρο τον χρόνο κάνατε! Σπουδαία επίδοση! Πάμε όμως στο συγκεκριμένο. Κόμβος Αχλάδας - Αγίας Πελαγίας Ηρακλείου. Διαπιστωμένο πράγματι το πρόβλημα οδικής ασφάλειας. Όταν τροποποιήσαμε τη νομοθεσία για τον ΟΑΚ, τον Οργανισμό Ανασυγκρότησης Κρήτης, θυμάμαι ότι εσείς και η Νέα Δημοκρατία μάς ψέγατε, διότι αφαιρούμε αρμοδιότητες από τον ΟΑΚ και έτσι με αυτόν τον τρόπο, λέγατε, αποδυναμώνουμε το εργοτάξιο ουσιαστικά της Κρήτης. Μόνο που στο συγκεκριμένο έργο που λέτε εσείς και σε άλλα, ο ΟΑΚ δεν μπορούσε να ολοκληρώσει τεχνικές μελέτες. Και τι κάναμε λοιπόν γι' αυτόν τον λόγο, γιατί πράγματι θέλαμε να κάνουμε το έργο; Ζητήσαμε κατ' αρχάς ενημέρωση από τον ΟΑΚ. Μας είπε ο ΟΑΚ στις 15-1-2018 ότι έχει κάνει κάποια πράγματα. Και διαπιστώσαμε τι, κύριε Κεγκέρογλου; Διαπιστώσαμε ότι δεν είχε κάνει ούτε καν συγκέντρωση των δηλώσεων των ιδιοκτησιών για τις απαλλοτριώσεις. Δεν είχε κάνει κτηματολογικό πίνακα, δηλαδή ποιοι θα είναι οι ιδιοκτήτες της περιοχής και ποια κτήματα θα απαλλοτριωθούν, δεν είχε κάνει ούτε καν μελέτη ομβρίων αποχετεύσεων, δεν είχε κάνει ούτε καν μελέτη περιβαλλοντικών επιπτώσεων σε επίπεδο οριστικής μελέτης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τι κάναμε, λοιπόν; Πήραμε με τροποποίηση του ν.4412/2016 πάνω μας - κατά συντρέχουσα αρμοδιότητα όχι αποκλειστική - την αρμοδιότητα αυτή. Τη δώσαμε στη Διεύθυνση που άπτεται της οδικής ασφάλειας και των συντηρήσεων και ορίσαμε στις 15-4-2018 τεχνικό σύμβουλο. Εγκρίναμε τη χρηματοδότησή του με 144.000 ευρώ να συνδράμει τις υπηρεσίες, γιατί έχει κάνει ένα μέρος των εργασιών η Διεύθυνση των δικών μας υπηρεσιών. Δώσαμε την εξουσία στη δική μας Διεύθυνση να ολοκληρώσει τις εργασίες. Και στις 23-5-2018 ανατέθηκε οριστικά μετά από διαγωνισμό σε τεχνικό σύμβουλο η αρμοδιότητα για την οριστικοποίηση της συνδρομής στην υπηρεσία, δηλαδή για την οριστικοποίηση των μελετών αυτών. Το τελικό χρονοδιάγραμμα είναι στις 18 Ιουνίου για την προκήρυξη - μετατέθηκε η δημοπράτηση - με τις απαλλοτριώσεις μέσα, με τον κτηματολογικό πίνακα των απαλλοτριώσεων μέσα, με όλα μέσα. Είναι καλυμμένο το ποσό της χρηματοδότησης, το οποίο φτάνει πλέον τα 5 εκατομμύρια ευρώ. Αστόχως ο ΟΑΚ έλεγε ότι μπορεί να το κάνει με 2 εκατομμύρια ευρώ, γιατί δεν είχε υπολογίσει καν τις απαλλοτριώσεις. Θέλω να υπενθυμίσω κάτι, κύριε Κεγκέρογλου, για τα πολλά έργα που διατείνεστε ότι είχατε εγγράψει σε προϋπολογισμούς, όχι μόνο εσείς, αλλά και η Νέα Δημοκρατία. Εγώ θα τα πω όλα. Εγώ θυμάμαι από την Εύβοια το έργο της παράκαμψης του Βασιλικού που το ενέγραφαν στο ΠΔΕ και δεν είχαν προβλέψει τις απαλλοτριώσεις. Όταν δεν θέλατε να κάνετε έργο, εγγράφατε τα έργα και παραλείπατε τις απαλλοτριώσεις. Και πήγαινε ο εργολάβος να εγκατασταθεί και δεν είχε λωρίδα γης να κάνει το έργο. Αυτά, κύριε Κεγκέρογλου, τελειώσανε. Το έργο θα γίνει. Θα γίνει η δημοπράτηση εντός του Ιουνίου του 2018, όπως ακριβώς το έχουμε προαναγγείλει, δηλαδή, το πρώτο εξάμηνο του 2018.
Τα υπόλοιπα στη δευτερολογία σας, κύριε Υπουργέ. Ευχαριστώ. Τον λόγο έχει ο κ. Κεγκέρογλου.
Ευχαριστώ, κύριε Πρόεδρε. Κύριε Υπουργέ, μπορείτε να μας πείτε ποιες είναι οι ενέργειες του Υπουργείου σας εναντίον των εθνικών εργολάβων, για τους οποίους μιλήσατε προηγουμένως και τους οποίους καταγγείλατε ότι πληρώθηκαν παραπάνω χρήματα; Μπορείτε να μας πείτε μία ενέργεια; Και να μας πείτε ποιο έργο δεν τους δώσατε στη συνέχεια εξ αυτής της αιτίας; Πολλές θεωρίες και αφηγήματα μπορούν να αναπτυχθούν. Εδώ, όμως, μιλάει η πραγματικότητα. Σας είπα, πείτε μου ένα έργο που έχετε δημοπρατήσει, χρηματοδοτήσει, σχεδιάσει από την αρχή. Και μιλάμε τώρα για τον ΒΟΑΚ. Στα τριάμισι χρόνια αναστείλατε όλα τα έργα, τα υποέργα, τα τμήματα, τα οποία είχαν δημοπρατηθεί και μεταφέρατε την υλοποίησή τους στο απώτερο μέλλον, μετά από μια μελέτη που θα γίνει, με το πού θα μπουν τα διόδια κ.λπ.. Εάν είναι σαν την Εγνατία, που τα οκτώ, τα κάνατε τριάντα οκτώ, σωθήκαμε! Αναφερθήκατε, όμως, στα προηγούμενα πενήντα χρόνια. Καλά, αν βάλουμε και την ενσωμάτωση από το 1912-1913, κάναμε εκατό μέτρα. Γι' αυτά, όμως, τα σαράντα, πενήντα χρόνια κατά το ήμισυ πρέπει να απολογηθείτε εσείς που προέρχεστε - το κόμμα σας, δεν ξέρω για εσάς προσωπικά - από τη Νέα Δημοκρατία η οποία κυβερνούσε από το 1974 και μετά. Δεν κατάλαβα! Πού ήταν Υπουργός ο κ. Καμμένος; Στις κυβερνήσεις του ΠΑΣΟΚ; Σοβαρά; Από παρθενογένεση βγήκατε; Και ο κ. Σπίρτζης να απολογηθεί ο ίδιος. Και έρχεστε, λοιπόν, τώρα με μηδέν έργο να κατηγορείτε τους προηγούμενους, που έκαναν λίγο βέβαια σε σχέση με το αναγκαίο. Εσείς, όμως, είστε μηδέν. Και να σας πω και κάτι; Κατηγορείτε τον ΟΑΚ. Ο ΟΑΔΥΚ, ο OANΑΚ και ο ΟΑΚ έχουν σημαντικό έργο στην Κρήτη. Είναι κρατικός οργανισμός, είναι του Υπουργείου σας. Τον κατηγορείτε ότι δεν έκανε τίποτα και είναι του Υπουργείου σας! Βέβαια, είναι γνωστή η αντίθεση του κ. Σπίρτζη, γιατί δεν διόρισε τη διοίκηση, τη διόρισε ο κ. Σταθάκης και είναι γνωστή η αντίθεση. Είναι στημένο το παιχνίδι της μη στήριξης του ΟΑΚ από το Υπουργείο σας, συγκεκριμένα το προηγούμενο διάστημα, για να υλοποιήσει τα έργα. Πήρατε αυτές τις αρμοδιότητες πάνω. Ο ΟΑΚ θα μπορούσε να είχε πάρει τον τεχνικό σύμβουλο με τη δική σας στήριξη. Όμως το κάνατε επίτηδες μόνο και μόνο για να δημιουργήσετε νέα υπηρεσία για το οδικό σύστημα της Κρήτης, που να ελέγχεται από τον Υπουργό προσωπικά και κατ' αποκλειστικότητα, προκειμένου να κάνει τις προσωπικές του επιλογές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κοιτάξτε, τις αδυναμίες της Κυβέρνησης δεν θα τις μεταφέρετε ούτε στον ΟΑΚ ούτε στους πολίτες. Εάν, λοιπόν, κρίνατε ότι ήταν ανεπαρκής η διοίκηση του ΟΑΚ, οφείλατε εδώ και τρία χρόνια να την αναστείλετε, οφείλατε να την αλλάξετε στα δύο χρόνια. Δεν το κάνατε στα δύο χρόνια; Στο τελευταίο διάστημα με τις διαπιστώσεις που είπατε. Είναι δυνατόν να είναι διορισμένοι από εσάς, να τους κατηγορείτε και στη συνέχεια να έρχεστε και να λέτε ότι δεν φταίμε εμείς, φταίνε αυτοί που διορίσαμε; Είναι σοβαρά πράγματα αυτά, κύριε Υπουργέ; Εν πάση περιπτώσει. Μετά ταύτα, μπορείτε να μου πείτε πότε θα δημοπρατηθεί το έργο; Διότι τα περί απαλλοτριώσεων, που μας είπατε, είναι φούμαρα. Με δηλώσεις των ανθρώπων που έχουν παραχωρήσει τις περιουσίες τους, θα γίνει η δημοπράτηση του έργου, όχι με συντελεσμένες απαλλοτριώσεις. Δεν υπάρχει κανένα εμπόδιο από εκεί. Το εμπόδιο είστε εσείς που θέλατε να απαξιώσετε τον ΟΑΚ και να ιδρύσετε νέα υπηρεσία που να υπάγεται στον Υπουργό, για να κάνει το οδικό σύστημα Κρήτης, βεβαίως διότι ο προϋπολογισμός είναι τεράστιος. Αυτό ίσως να δικαιολογούσε το γεγονός να είναι στο Υπουργείο και στον Υπουργό, αλλά στην προκειμένη περίπτωση αυτό είναι ένα μικρό έργο. Έπρεπε να είχε γίνει εδώ και μεγάλο διάστημα. Ευχαριστώ.
Ευχαριστώ, κύριε συνάδελφε. Κύριε Υπουργέ, πριν σας δώσω τον λόγο, θα ήθελα να κάνω μια ανακοίνωση προς το Σώμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο εκπαιδευτικοί συνοδοί τους από το 9ο Δημοτικό Σχολείο Ηλιούπολης. Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Ορίστε, κύριε Υπουργέ, έχετε τον λόγο.
Κύριε Βουλευτά, νομίζω ότι μιλάω καλά ελληνικά και είναι ευδιάκριτος ο λόγος μου. Για να μείνω στην ουσία της υπόθεσης, λοιπόν, είπα πριν ότι μέχρι τέλος Ιουνίου του 2018, δηλαδή τον μήνα αυτόν στον οποίο θα μπούμε αύριο, θα υπάρχουν τα τεύχη δημοπράτησης και θα δημοπρατηθεί το έργο. Δεύτερον, το χρονοδιάγραμμα πέρα από την δημοπράτηση, είναι το εξής: Ο νόμος λέει σε τριάντα πέντε μέρες να κατατεθούν προσφορές, στη συνέχεια ελέγχει η Υπηρεσία και κατατίθενται ενστάσεις. Πιστεύουμε ότι μέχρι το φθινόπωρο θα έχουμε οριστικό ανάδοχο. Δεν μπορώ να προδικάσω αν θα υπάρξει δικαστική εμπλοκή. Δικηγόρος είμαι και γνωρίζω πάρα πολύ καλά ότι αν υπάρξει δικαστική εμπλοκή, δεν μπορώ εγώ να δεσμεύσω αυτή τη στιγμή τη Βουλή των Ελλήνων με μια απάντησή μου. Όμως σας λέω το ακριβές χρονοδιάγραμμα. Από εκεί και πέρα, αναφερθήκατε συνολικά στο τι έχουμε κάνει εμείς για τους μεγαλοεργολάβους, τους εθνικούς εργολάβους κ.λπ.. Μα, σας είπα εξαρχής ότι αλλάξαμε όλη τη νομοθεσία. Δώσαμε τη δυνατότητα να μπουν περισσότεροι. Μπορούσαμε τάχα να αποκλείσουμε κάποιον; Είπατε, λέει, αποκλείστε τον έναν και πείτε του ότι μόνο σε ένα από αυτά μπορεί να μπεις. Έχετε υπ' όψιν σας μήπως την Επιτροπή Ανταγωνισμού της Ευρωπαϊκής Ένωσης; Μήπως έχετε υπ' όψιν σας την οδηγία 1508/2012 της Ευρωπαϊκής Ένωσης που μιλάει για τον ελεύθερο ανταγωνισμό και τη διαφάνεια; Μήπως έχετε υπ' όψιν σας ότι δεν μπορείς να αποκλείσεις με το άρθρο 5 του Συντάγματος την οικονομική ελευθερία να συμμετάσχει κάποιος σε κάποιον διαγωνισμό; Όμως από εκεί και πέρα, κύριε Κεγκέρογλου, τι ελέγχεις; Την οικονομική του επιφάνεια, την τεχνική του δυνατότητα και τη δυνατότητά του να δώσει αυτές τις εκπτώσεις. Και αυτό και κάνουμε. Δεν ξέρω αν έγινα αντιληπτός. Θα το ξαναπώ. Προς όφελος του ελληνικού λαού εμείς θα διαφυλάξουμε το δημόσιο χρήμα. Και τα έργα θα κάνουμε, όπως τα κάνουμε, και το δημόσιο χρήμα θα διαφυλάξουμε και δεν θα μειώσουμε το φυσικό αντικείμενο κατά 50%, όπως κάνατε το 2013 εσείς, αυξάνοντας τις αμοιβές τους στο διπλάσιο και δίνοντας και 1 δισεκατομμύριο παραπάνω. Αυτά τέλειωσαν. Όπως, επίσης, τέλειωσαν οι δημοπρασίες με κατ' αποκοπή επιμετρήσεις, που λέγατε περίπου ότι αυτό είναι το μέγεθος του φυσικού αντικειμένου. Ο άλλος δεν είχε ακριβείς επιμετρήσεις στα χέρια του για να μπορεί να συμμετάσχει σε μια διαγωνιστική διαδικασία. Και ποιος συμμετείχε, κύριε Κεγκέρογλου; Συμμετείχε αυτός που βοηθούσε τις τεχνικές υπηρεσίες στις πρόδρομες εργασίες, που είχε κάνει τις μελέτες. Ξέρετε πώς λέγεται αυτό, κύριε Κεγκέρογλου; Στημένο παιχνίδι. Αυτά τελειώσανε.
Ευχαριστώ, κύριε Υπουργέ. Κύριε Υπουργέ, δεν έχει έρθει ακόμα ο κ. Μηταράκης του οποίου η ερώτηση ακολουθεί τώρα. Προφανώς είναι μπλοκαρισμένος από τις δυσκολίες της ημέρας. Μπορείτε να περιμένετε;
Ευχαρίστως να περιμένω, κύριε Πρόεδρε. Θα με ειδοποιήσετε όταν έρθει ο κ. Μηταράκης.
Κι εγώ σας ευχαριστώ πολύ, κύριε Υπουργέ. Ακολουθεί, λοιπόν, η δεύτερη με αριθμό 1703/25-5-2018 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Εξωτερικών, με θέμα: «Επαναλειτουργία και ανασύσταση Συμβουλίου Απόδημου Ελληνισμού». Θα απαντήσει ο Υφυπουργός Εξωτερικών κ. Τέρενς Κουΐκ.
Κύριε Πρόεδρε, πριν ξεκινήσουμε τη διαδικασία, σας ζητώ τον λόγο για ένα λεπτό.
Ορίστε, κύριε Υπουργέ, έχετε τον λόγο.
Υπάρχει θέμα, κύριε Πρόεδρε. Θα πρέπει να φτιαχτεί και να βελτιωθεί η ακουστική σε αυτήν την Αίθουσα. Σας διαβεβαιώ ότι όσοι καθόμαστε εδώ στα υπουργικά έδρανα ακούμε με αντήχηση το τι γίνεται μέσα στην Αίθουσα. Δεν μπορούμε να ακούσουμε. Μας έρχεται για δεύτερη φορά η φωνή.
Κύριε Υπουργέ, έχετε δίκιο. Να δείτε το Προεδρείο πώς δυσκολεύεται στις εργασίες, διότι και το Προεδρείο δεν ακούει. Έχετε δίκιο σε αυτό που λέτε.
Θέτω το θέμα αυτό για να μην «τρώω» τον χρόνο της κουβέντας μας. Σας ευχαριστώ πάρα πολύ.
Έχετε δίκιο, κύριε Υπουργέ. Προχωρούμε, λοιπόν, στη διαδικασία των ερωτήσεων. Τον λόγο έχει τώρα ο κ. Αναστασιάδης για την πρωτολογία του.
Ευχαριστώ, κύριε Πρόεδρε. Κύριε Υπουργέ, να πάμε λίγο στην προϊστορία. Το 1995, όπως ξέρετε, με προεδρικό διάταγμα της ελληνικής πολιτείας ιδρύθηκε το Συμβούλιο Απόδημου Ελληνισμού, για να αποτελέσει ένα συμβουλευτικό και εισηγητικό όργανο προς την πατρίδα στα θέματα της ομογένειας. Αυτό έγινε με τη συναίνεση όλου του πολιτικού κόσμου και ήταν ένα πάγιο αίτημα των απανταχού Ελλήνων, που έπαιρνε σάρκα και οστά. Είναι πολύ σημαντικό, για εμένα τουλάχιστον, το ότι ως μόνιμη έδρα της ομογένειας, του απόδημου Ελληνισμού, ορίστηκε τότε η Θεσσαλονίκη. Αρχικός σκοπός του συμβουλίου, του νομοθετήματος, ήταν η αντιμετώπιση των θεμάτων της ελληνικής διασποράς και η καλύτερη επικοινωνία με την πατρίδα και απώτερος στόχος να αποκτήσει ακόμη μεγαλύτερη δύναμη ο Ελληνισμός. Αποστολή του ήταν η έκφραση όλων των δυνάμεων των απανταχού Ελλήνων. Το 2006 έγινε μία προσπάθεια ανασύστασης και ανασυγκρότησης του Συμβουλίου Απόδημου Ελληνισμού, δηλαδή του νομοσχεδίου, για να αποκτήσει νέα δυναμική. Διασφαλίστηκε τότε ο γνωμοδοτικός, ο εισηγητικός, ο διεκδικητικός και ο υποστηρικτικός του ρόλος προς την πατρίδα και προστέθηκαν και τέσσερις νέες περιφέρειες, τις οποίες ας μην αναφέρω. Μετά από δύο παρατάσεις, διότι δεν έγινε η τακτική συνέλευση εν όψει αναπροσαρμογής πάλι του νόμου, τον Δεκέμβρη του 2012 το συμβούλιο έπαψε να λειτουργεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τότε, τον Δεκέμβρη του 2012, ως Υφυπουργός Εξωτερικών, ο κ. Τσιάρας ανέλαβε μια πρωτοβουλία για επανασύσταση, για επεξεργασία του νέου νομοσχεδίου της οργάνωσης του Συμβουλίου Απόδημου Ελληνισμού. Έγινε μία μεγάλη συζήτηση, διαβούλευση, κατατέθηκαν απόψεις και προτάσεις που, ενδεικτικά σας αναφέρω, περιείχαν εκατόν τριάντα επτά σχόλια από συνολικά επτά φορείς και είκοσι οκτώ πρόσωπα. Τον Δεκέμβρη του 2013 ανέλαβα ως Πρόεδρος της Ειδικής Μόνιμης Επιτροπής να ολοκληρώσω το νομοσχέδιο. Εστάλη η πρότασή μας σε όλες τις περιφέρειες και τον Νοέμβριο του 2014 κατατέθηκε στο αρμόδιο Υπουργείο, στο Υπουργείο Εξωτερικών. Βέβαια, δεν κατέστη δυνατό να έρθει ποτέ για συζήτηση διότι προκλήθηκαν οι εκλογές. Το νομοσχέδιο αυτό, όπως το είχαμε επεξεργαστεί και ολοκληρώσει, το είχαμε παραδώσει στον πρώτο Υφυπουργό της νέας Κυβέρνησης, τον κ. Αμανατίδη. Έκτοτε εκκρεμεί η ψήφιση του νομοσχεδίου και το ΣΑΕ δεν λειτουργεί, ενώ το αίτημα όλων των ομογενών είναι πάγιο, κάτι που γνωρίζετε πολύ καλά. Ερωτάσθε λοιπόν, κύριε Υπουργέ, πού βρισκόμαστε, ποια είναι τα βήματα και πότε θα ολοκληρωθεί το νομοσχέδιο. Σας ευχαριστώ.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Βουλευτά, ευχαριστώ πολύ, κατ' αρχάς, για την επίκαιρη ερώτηση. Δεύτερον, θέλω να σας διαβεβαιώσω ότι στο νέο νομοσχέδιο, το οποίο είναι υπό σύνταξη, η Θεσσαλονίκη θα παραμείνει η έδρα του Συμβουλίου Αποδήμου Ελληνισμού - αυτό δεν αλλάζει με τίποτα - , με όλη την τεχνική υποδομή την οποία πρέπει να έχει για τις εκάστοτε γενικές του συνελεύσεις. Το τρίτο είναι ότι το ΣΑΕ - επειδή διάβασα αυτό που εσείς καταθέσατε το 2014, το οποίο δώσατε για διαβούλευση, το δώσατε στα κόμματα και το οποίο ξεκίνησε από τον κ. Τσιάρα - πράγματι κινήθηκε προς τη σωστή κατεύθυνση. Δηλαδή, έφερνε το Συμβούλιο Απόδημου Ελληνισμού εκεί που θα πρέπει να είναι. Χαρακτηριστικά αναφέρω: στο να είναι αυτοοργανωμένο, αυτοδιαχειριζόμενο και αυτοχρηματοδοτούμενο. Και εκεί είναι που συμφωνήσαμε, εάν δεν κάνω λάθος, γιατί σας άκουσα και πραγματικά συμφώνησα μαζί σας, όταν αυτό το θέμα το θίξατε στην αρμόδια επιτροπή της Βουλής. Από εκεί και πέρα, κάνουμε μερικές απαραίτητες τεχνικές βελτιώσεις, διότι, κύριε Βουλευτά, αυτοί ξέρουν καλύτερα από εμάς πώς πρέπει να λειτουργεί το Συμβούλιο Απόδημου Ελληνισμού, αλλά να λειτουργεί πραγματικά και αντιπροσωπευτικά, όπως το αναφέρατε και μέσα στο δικό σας νομοσχέδιο που είχατε φέρει. Αντιπροσωπευτικά για όλους τους Έλληνες της ομογένειας, και συμπεριλαμβάνονται και τα φυσικά πρόσωπα, που είναι ένα κομβικό σημείο, διότι το ΣΑΕ, όπως ξέρετε, λειτουργούσε επί της ουσίας αντιπροσωπεύοντας το 4% της ομογένειας, έχοντας αφήσει πίσω και μεγάλη δυσαρέσκεια και πολλή πίκρα. Γιατί, όπου μιλώ για ΣΑΕ, εκτός από εκείνους που ήθελαν να βγάλουν «carte visite» για να πουν ότι είναι σε προεδρεία του ΣΑΕ, οι άλλοι το άκουγαν μάλλον απωθητικά. Δεν το ήθελαν και μάλιστα, επειδή το ΣΑΕ σαν όνομα τους κακόπεφτε στα αυτιά - και αναφέρομαι στις επισκέψεις που κάνω σε όλο τον κόσμο - σκεφτόμαστε - και αυτή είναι μία πρόταση που θα μπορούσαμε να την κουβεντιάσουμε - να το κάνουμε Παγκόσμιο Συμβούλιο Ελληνισμού. Απλώς πρέπει να αλλάξουμε την ονομασία, όταν θα γίνει συνταγματική αλλαγή. Αυτό, όμως, είναι το έλασσον. Πάμε στο μείζον. Το μείζον είναι ότι θα πρέπει το Συμβούλιο Απόδημου Ελληνισμού, ναι, να επανασυσταθεί, αλλά να επανασυσταθεί με βάση και αυτό που επιτάσσει το Σύνταγμα, δηλαδή να είναι μια δεξαμενή σκέψης, να είναι ένα συμβουλευτικό όργανο, ώστε θέματα που αφορούν την ομογένεια να τους τα δίνουμε για να τα επεξεργάζονται και να μας δίνουν τις δικές τους συμβουλές και απόψεις. Από εκεί και πέρα, θέλω να σας πω ότι το Συμβούλιο Απόδημου Ελληνισμού δεν είναι μόνο για να μπορούμε να επικοινωνούμε εμείς μαζί τους, με ένα κεντρικό όργανο. Διότι, ξέρετε, είναι και αστείο το να θέλουμε να προωθήσουμε από πλευράς Ελλάδας ακόμη και ζητήματα που άπτονται εθνικών μας ζητημάτων ή ακόμα - ακόμα και θέματα της καθημερινότητάς τους και να πρέπει να τρέχουμε στις Ηνωμένες Πολιτείες, από πολιτεία σε πολιτεία ή να τρέχουμε από ήπειρο σε ήπειρο, αντί να έχουμε ένα κεντρικό Συμβούλιο του Απόδημου Ελληνισμού, να τους δίνουμε το θέμα, να το επεξεργάζονται μεταξύ τους και να μας το ξαναστέλνουν πίσω. Επίσης, κύριε Βουλευτά, είναι πολύ σημαντικό, επειδή έχουμε σημαντικές τριμερείς συνεργασίες, όπως για παράδειγμα με τους Ισραηλινούς ή με τους Αιγύπτιους, οι άνθρωποι αυτοί να ξέρουν πού θα αποταθούν. Διότι, σου λέει το AJC, σου λένε δηλαδή οι του Ισραήλ, το όργανο το οποίο βρίσκεται στις Ηνωμένες Πολιτείες, «με ποιον θα μιλάμε εδώ;» και δεν έχουμε με ποιον να μιλάμε εκεί. Αυτό, λοιπόν, που το θέτετε ως θέμα και σας ευχαριστώ που το φέρατε, γιατί το θεωρούμε πολύ σημαντικό, ναι, το επεξεργαζόμαστε και ναι, θα υπάρξει πρόνοια να κατατεθεί το γρηγορότερο δυνατό ο νέος σχηματισμός του Συμβουλίου Αποδήμου Ελληνισμού, το οποίο, επαναλαμβάνω, θα είναι αυτοργανωμένο, αυτοδιαχειριζόμενο και αυτοχρηματοδοτούμενο.
Ευχαριστώ, κύριε Υπουργέ. Κύριε συνάδελφε, έχετε τον λόγο.
Κύριε Υπουργέ, είναι γεγονός, είναι γνωστό ότι κατά γενική ομολογία το ΣΑΕ δεν κατάφερε να εκπροσωπήσει το σύνολο των ομογενών, ούτε έπαιξε τον ουσιαστικό ρόλο που έπρεπε να παίξει, όπως αυτός προέκυψε μέσα από την ιδρυτική του πράξη. Το σχέδιο που επεξεργαστήκαμε και καταθέσαμε εμείς και το ολοκληρώσαμε, στηριζόταν πάνω σε τρεις άξονες, αυτούς που είπατε: της αυτοοργάνωσης, της αυτοχρηματοδότησης και της καθολικής εκπροσώπησης. Είμαστε τρία χρόνια και παραπάνω μετά. Το παραλάβατε σχεδόν ολοκληρωμένο. Δεν έχουμε καμμία ενημέρωση για το ποια συζήτηση γίνεται, με ποιους διαβουλεύεστε. Δεν έχουμε εμείς κανένα σχέδιο για να πούμε τις προτάσεις μας. Άλλωστε, η πρότασή μας είναι κατατεθειμένη και ολοκληρωμένη, αλλά μπορεί και να βελτιωθεί. Δεν λέμε ότι είναι θέσφατο και τέλειο αυτό που λέμε. Δεν έχουμε κάτι χειροπιαστό. Πέρα από αυτό, έχουμε δηλώσεις μελών της Κυβέρνησης. Έχουμε τη δήλωση του κ. Αμανατίδη τον Δεκέμβριο του 2015 που έλεγε ότι το 2016 θα έχει ψηφιστεί το νομοσχέδιο. Έχουμε τη δήλωση του Διευθυντή της Γενικής Γραμματείας Απόδημου Ελληνισμού κ. Κόκκινου, που έλεγε στις 6 Απριλίου 2016 ότι το νομοσχέδιο θα ολοκληρωθεί μέσα στο 2016, ότι θα εκφράζει όλους τους Έλληνες κ.λπ.. Έχουμε επίσης τη δήλωση του κ. Κοτζιά τον Ιούλιο του 2016, ότι η γενική γραμματεία επεξεργάζεται το νομοσχέδιο και οσονούπω θα έρθει για ψήφιση. Έχουμε και τη δήλωση του κ. Ταμβάκη, του τελευταίου Προέδρου του ΣΑΕ, τον Νοέμβριο του 2016, που έλεγε ότι ο κ. Αμανατίδης, ο προκάτοχός σας, του υποσχέθηκε ότι πολύ σύντομα, το 2017, θα ψηφιστεί το νομοσχέδιο. Κι έχουμε βέβαια και τις δικές σας δηλώσεις, τη μία του Νοεμβρίου του 2016 στην Αμερική - κι εκεί βάζετε και μια άλλη διάσταση, της Εκκλησίας, και συμφωνώ με αυτήν - και του Αυγούστου του 2017, ότι το νομοσχέδιο θα έχει ολοκληρωθεί μέσα στο 2017. Εγώ δέχομαι ότι οι προθέσεις σας είναι καλές. Δέχομαι ότι εσείς θα θέλατε να ολοκληρώσετε το νομοσχέδιο. Πέρα, όμως, από δηλώσεις, από ευχολόγια και καλές προθέσεις, μέχρι σήμερα δεν έχουμε καμμία ένδειξη. Προσωπικά, τρεις ή τέσσερις φορές ζήτησα από τον πρόεδρο της Επιτροπής Απόδημου Ελληνισμού να έρθει μια πρόταση στο συμβούλιο να τη συζητήσουμε, όπως έκανα εγώ όταν ήμουν πρόεδρος και τη συζητούσαμε με όλα τα κόμματα για να καταθέσουμε τις προτάσεις μας, αλλά δεν ήρθε τίποτε. Δεν έγινε καμμία συζήτηση και ούτε δέχθηκε να έρθει για κάποια συζήτηση. Όλα αυτά μου δημιουργούν κάποιες υπόνοιες. Θέλει η Κυβέρνηση να φέρει το νομοσχέδιο να ψηφιστεί ή δεν θέλει; Λειτουργεί παρελκυστικά ή λειτουργεί ορθολογικά και θέλει πράγματι να το ψηφίσει; Να μας απαντήσετε, για να ξέρουν και οι συμπατριώτες μας ομογενείς, αλλά και εμείς πού οδηγείται το πράγμα. Ευχαριστώ πολύ.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Θέλω να σας διαβεβαιώσω κατηγορηματικά, κύριε Βουλευτά, ότι δεν υπάρχει καμμία παρελκυστική τακτική. Σας διαβεβαιώνω κατηγορητικά ότι είναι βούληση της Κυβέρνησης να φτιάξει ένα σωστό και υγιές Συμβούλιο Απόδημου Ελληνισμού, το οποίο δεν θα «φάει», όπως στο παρελθόν, - και δυστυχώς πρέπει να το θέσω αυτό - μερικές δεκάδες εκατομμύρια χωρίς να ξέρουμε πού πήγαν και πώς πήγαν. Γι' αυτό και με πολλή προσοχή διάβασα το κομμάτι εκείνο στο οποίο αναφέρεστε στο θέμα της αυτοχρηματοδότησής του. Αν θέλετε, μπορώ να διαφωνήσω μαζί σας μόνο στο ότι τους υποδεικνύουμε πώς θα αυτοχρηματοδοτηθούν, δηλαδή ποιες θα είναι οι πηγές τους. Αυτά είναι που προσπαθούμε μέσα από το δικό μας το νομοσχέδιο να αφαιρέσουμε, ακριβώς για να μην είμαστε παρεμβατικοί μέσα στα του οίκου των ομογενών, ζητώντας μάλιστα κυρίως από τον μεγαλύτερο όγκο τους στις Ηνωμένες Πολιτείες να κάνουν κι εκείνοι, όταν θα κατατεθεί το νομοσχέδιο, το ταχύτερο δυνατόν τις ενέργειές τους, για να μπορέσουμε να συγκροτήσουμε και το παγκόσμιο συμβούλιο. Συνεπώς, δεν υπάρχει καμμία απολύτως σκοπιμότητα στην καθυστέρηση, κύριε Βουλευτά. Από εκεί και πέρα, για εμάς το Συμβούλιο Απόδημου Ελληνισμού θέλουμε να είναι ένας καθαρός οργανισμός, ο οποίος - θα επαναλάβω αυτό που είπατε κι εσείς και στο οποίο συμφωνούμε ήδη από την επιτροπή όπου είχαμε βρεθεί - θα ενώνει τον Ελληνισμό. Διότι μέχρι στιγμής, όπως ξέρετε κι εσείς, έχουμε έναν Ελληνισμό λίγο πολύ αποξενωμένους και αποκομμένους μεταξύ τους. Μπορεί να μιλάνε, για παράδειγμα, οι ομογενείς της Αμερικής με τους Αυστραλούς κατά περίπτωση, για καμμιά εθνική επέτειο για παράδειγμα, αλλά δεν έχουν μια καλύτερη συνοχή μεταξύ τους ακόμα και για τα καθημερινά θέματα και προβλήματα. Σε αυτό, βεβαίως, δεν βοήθησε ούτε το ΣΑΕ όταν λειτουργούσε τα παλαιά χρόνια. Διότι δεν πρέπει να αμφιβάλλουμε ότι ήταν μία καλή σκέψη του Ανδρέα Παπανδρέου το να γίνει το Συμβούλιο του Απόδημου Ελληνισμού, που σιγά σιγά ξέφτισε και γι' αυτό φτάσαμε στην αναγκαιότητα του 2012, 2013 και 2014 να μπορέσουμε να αλλάξουμε το σχήμα του, και αυτό κάνουμε τώρα. Ένα τελευταίο, που έχει να κάνει με το δεύτερο σκέλος της ερώτησής σας και που θα ήθελα να απαντήσω είναι το εξής: Μακάρι, κύριε Βουλευτά, ειλικρινά, να είχαμε θεσμικά κατοχυρωμένο το θέμα της επικοινωνίας μας με τον απόδημο Ελληνισμό, να υπήρχε ένας νόμος που να λέει ότι επιβάλλεται η ελληνική πολιτεία διά του αρμόδιου υπουργού - σήμερα είμαι εγώ, αύριο μπορεί να είστε εσείς - να πηγαίνει και να βλέπει τους Έλληνες. Διότι το να έχουμε ξεχασμένους Έλληνες, για παράδειγμα στην Υποσαχάρια Αφρική, και να υπάρχουν χώρες όπου δεν έχει πάει ποτέ κανένας Έλληνας υπουργός κανενός υπουργείου ή που ο τελευταίος υπουργός που πήγε σε κάποιες από αυτές να ήταν πριν από σαράντα ένα χρόνια, θεωρώ ότι δεν είναι ό,τι το καλύτερο για εμάς. Μακάρι, πραγματικά, να είχαμε τέτοια θεσμική κατοχύρωση, αλλά πιστεύω ότι πλέον οι αναγκαιότητες, οι επικοινωνίες, οι ταχύτητες που έχουμε στα ταξίδια, μπορούν να μας φέρουν πιο κοντά τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Για να κλείσω και για να μην ξεπεράσω τον χρόνο που μου διατίθεται, σας διαβεβαιώ κατηγορηματικά, κύριε Βουλευτά, ότι δεν υπάρχει καμμία παρελκυστική τακτική. Είναι βούληση να φέρουμε το Συμβούλιο Απόδημου Ελληνισμού και χαίρομαι ιδιαίτερα που πιστοποιείται αυτό που λέω όπου πηγαίνω, όποτε πηγαίνω στους Έλληνες, ότι η Επιτροπή Διασποράς της Βουλής είναι η μόνη επιτροπή της Βουλής όπου κατά κανόνα οι αποφάσεις λαμβάνονται ομόφωνα. Και σήμερα οι δύο μας κάναμε μία συζήτηση στους επιβεβλημένους έναντι της ομογένειας τόνους πολιτικού ήθους. Γιατί προηγουμένως άκουγα το πώς γινόταν η κατάθεση των επίκαιρων ερωτήσεων με υψωμένους τόνους, με δάχτυλα σηκωμένα και με φωνές, λες και μας μάλωναν. Σας ευχαριστώ πολύ! Αυτό είναι το ήθος που πρέπει να έχουμε έναντι και της ομογένειας. Ευχαριστώ.
Ευχαριστώ, κύριε Υπουργέ. Ακολουθεί η πρώτη με αριθμό 1702/25-5-2018 επίκαιρη ερώτηση δεύτερου κύκλου του Βουλευτή Χίου της Νέας Δημοκρατίας κ. Νότη Μηταράκη προς τον Υπουργό Υποδομών και Μεταφορών, με θέμα: «Προμελέτη και χρηματοδότηση έργων αεροδρομίου Χίου». Θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης. Κύριε Μηταράκη, έχετε τον λόγο.
Κατ' αρχάς, κύριε Πρόεδρε, θέλω να ευχαριστήσω και εσάς και τον κύριο Υφυπουργό που δέχθηκε να κρατήσει την ερώτηση. Ζητώ συγγνώμη για τη μικρή μου καθυστέρηση το πρωί, λόγω τηλεοπτικής υποχρέωσης. Κύριε Υπουργέ, είναι η τρίτη φορά που συζητάμε στη διάρκεια της τελευταίας κοινοβουλευτικής περιόδου το θέμα του αεροδρομίου της Χίου. Είναι ένα έργο το οποίο χρονίζει εδώ και δεκαετίες και το οποίο καθυστέρησε πέραν του δέοντος, με αποτέλεσμα το αεροδρόμιο της Χίου αυτή τη στιγμή να έχει έναν κοντό διάδρομο προσγειώσεως που δεν επιτρέπει την αξιοποίησή του από πτήσεις charter. Και αυτό δημιουργεί ένα μεγάλο πρόβλημα στην αναγκαία τουριστική ανάπτυξη του νησιού. Είναι ένα νησί που, όπως γνωρίζετε, κύριε Υπουργέ, επλήγη από την προσφυγική κρίση και τον επόμενο μήνα θα χάσει και το προνόμιο του νησιωτικού ΦΠΑ, λόγω μνημονιακών υποχρεώσεων. Κύριε Υπουργέ, δυστυχώς συμμετείχα σε μία σύσκεψη στο Υπουργείο σας πριν από δεκαπέντε ημέρες. Και λέω «δυστυχώς» γιατί αφ' ενός υπήρχε ένα καλό κλίμα συνεργασίας μεταξύ της περιφέρειας, του δήμου και του Υπουργείου από εδώ και πέρα να ξεκινήσει μία προσπάθεια υλοποίησης του έργου, από την άλλη όμως ήταν εμφανές ότι πήγαν τρεισήμισι χρόνια παντελώς χαμένα. Το αρμόδιο ταμείο, το ΥΜΕΠΕΡΑΑ, είχε προβλέψει ένα κονδύλι 15 εκατομμύρια ευρώ για την επέκταση του αεροδρομίου της Χίου και την ανακατασκευή του κτηρίου. Δυστυχώς, από ό,τι φαίνεται, αυτό το κονδύλι κινδυνεύει να χαθεί. Επίσης, δεν υπάρχει καμμία ώριμη μελέτη, ούτε για την επέκταση του διαδρόμου, ούτε για το κύριο οδικό έργο της μετατόπισης της παραλιακής, ούτε υπάρχει οποιαδήποτε μελέτη για την ανακατασκευή του πολύ μικρού κτηρίου των 1.200 τ.μ. που έχει το αεροδρόμιο της Χίου. Σας ρωτάω, λοιπόν, με αγωνία, κύριε Υπουργέ: Υπάρχει περίπτωση τους επόμενους δώδεκα μήνες να δούμε να ξεκινάει οποιοδήποτε έργο στο αεροδρόμιο της Χίου ή θα πέσει στην επόμενη κυβέρνηση και αυτό το έργο;
Ευχαριστώ, κύριε συνάδελφε. Κύριε Υπουργέ, έχετε τον λόγο.
Έχετε δίκιο, κύριε Βουλευτά, ότι είναι ένα έργο το οποίο χρονίζει επί δεκαετίες. Εάν δεν κάνω λάθος, από την πληροφόρηση που είχα, η τελευταία επέκταση και βελτίωση του αεροδιαδρόμου ήταν περί τη δεκαετία του 1990. Έκτοτε και καθώς ο τουριστικός φόρτος στην όμορφη Χίο ανεβαίνει, υπάρχει το κοινωνικό αλλά και πρακτικό αίτημα και η κοινωνική και οικονομική αναγκαιότητα για περαιτέρω επέκταση του αεροδιαδρόμου. Γεγονός είναι ότι το συγκεκριμένο έργο άπτεται συναρμοδιοτήτων τόσο της ΥΠΑ, της Διεύθυνσης Υποδομών Αεροδρομίων από την άλλη πλευρά και από την τρίτη πλευρά, της Περιφέρειας Βορείου Αιγαίου αλλά και του δήμου. Διότι υπάρχουν πέριξ αυτού δρόμοι οι οποίοι πρέπει να μετατεθούν, πρέπει να γίνουν λιμενικά έργα προστασίας των δρόμων αυτών και δεν είναι μόνον ο αεροδιάδρομος. Με την επαύξηση του μήκους του αεροδιαδρόμου προφανώς επηρεάζεται η γύρωθεν περιοχή και πρέπει να μετατοπιστούν και δρόμοι. Αυτό, λοιπόν, δημιουργεί μια πλειάδα προβλημάτων, ποιος ακριβώς θα κάνει τη μελέτη και ως ποίου σημείου θα φτάσει αυτή. Κάποια στιγμή υπήρξε η άποψη της Υπηρεσίας Πολιτικής Αεροπορίας ότι θα πρέπει να ωριμάσει τις μελέτες η ίδια, πράγμα το οποίο δεν έκανε. Υπήρξε παλιότερα η άποψη της Περιφέρειας Βορείου Αιγαίου ότι πρέπει να το κάνει η ίδια το έργο. Επίσης, εκεί δεν υπήρξε ωρίμανση. Επίσης, ο δήμος έχει την καλή προαίρεση να βοηθήσει προς όποια κατεύθυνση. Τελικά επιλέχθηκε το εξής, για να μπορέσουμε κάποια στιγμή να δούμε αυτό το έργο να γίνεται: Στις 12-3-2018 η ΥΠΑ, η Υπηρεσία Πολιτικής Αεροπορίας, μεταφέρει τον φάκελο προς τη Διεύθυνση Υποδομών Αεροδρομίων στο Υπουργείο. Διαπιστώνουμε ότι η προμελέτη που οι υπηρεσίες της ΥΠΑ έλεγαν πως έχει ωριμάσει, δεν ήταν αρκετά ώριμη και έπρεπε να γίνει περαιτέρω δουλειά από την Υπηρεσία του Υπουργείου Υποδομών. Στις 2-4-2018 η Διεύθυνση Υποδομών Αεροδρομίων του Υπουργείου Υποδομών κάνει μία τελική προσπάθεια και ζητάει από την ΥΠΑ, εφόσον η ίδια διατείνεται ότι μπορεί να ωριμάσει τις μελέτες, να το κάνει. Αλλά τελικώς διαπιστώνεται τον Μάιο -8 Μαΐου - μετά από είκοσι ημέρες - ότι δεν μπορεί η ΥΠΑ να ολοκληρώσει τις μελέτες αυτές και το αναλαμβάνει πλέον η Διεύθυνση Υποδομών Αεροδρομίων, για να κάνει την πλήρη προμελέτη. Στις 18 Μαΐου δηλαδή δέκα μέρες μετά, καταλήγουμε νομίζω στο καλύτερο σχήμα, να υπογράψουμε μια προγραμματική σύμβαση και με τις τρεις πλευρές, δηλαδή το Υποδομών με τη Διεύθυνση Υποδομών Αεροδρομίων, με την Περιφέρεια Βορείου Αιγαίου και με τον δήμο, ο καθένας να αναλάβει το δικό του κομμάτι, για να μην υπάρχουν αλληλοεπικαλύψεις, το μεγάλο καρκίνωμα της ελληνικής δημόσιας διοίκησης, και έτσι να προχωρήσουμε. Συγκεκριμένα, αναλαμβάνει το Υπουργείο την προμελέτη αυτή που υπάρχει να τη φέρει σε επίπεδο οριστικής μελέτης και να κάνει και την κατασκευή του έργου, φυσικά με τον σχετικό διαγωνισμό, τη δημοπράτηση, σε σχέση με τον αεροδιάδρομο και ό,τι υπάρχει εντός του αεροδρομίου. Η περιφέρεια από την πλευρά της να κάνει τη μετάθεση της επαρχιακής οδού Χίου - Θυμιανών, της παραλιακής αυτής οδού, προς την πλευρά της θάλασσας και τα λιμενικά έργα προστασίας της οδού, γιατί, αφού θα μετατεθεί προς τη θάλασσα, θα υπάρξουν οπωσδήποτε κυματομορφές και κυματορροές, που θα πιέσουν αυτή την οδό. Και ο δήμος να κάνει τις συνδέσεις με τις δημοτικές οδούς και να πάρει τους κυκλοφοριακούς φόρτους που θα υπάρξουν σε περίπτωση μετάθεσης αυτής της οδού. Από την άλλη πλευρά, η χρονική διάρκεια της χρηματοδότησης - γιατί είναι πολύ σημαντικό αυτό που θίξατε, κύριε Βουλευτά, για τη χρηματοδότηση του έργου, επειδή χωρίς λεφτά δεν μπορεί να γίνει τίποτα - για τον συγκεκριμένο άξονα επενδύσεων, τον άξονα 7 δηλαδή, των επενδύσεων των Υποδομών Αεροδρομίων από το ΥΜΕΠΕΡΑΑ είναι μέχρι 31-12-2023. Όμως, να έχει τελειώσει το έργο, το φυσικό και υλικό αντικείμενο και το οικονομικό αντικείμενο του έργου. Άρα, δεν έχουμε πρόβλημα στο κονδύλι αυτό καθαυτό. Αυτό, όμως, δεν σημαίνει ότι πρέπει να καθυστερήσουμε περαιτέρω. Η προγραμματική σύμβαση βάζει επιτέλους το πλαίσιο πάνω στο οποίο θα κινηθούν οι τρεις αυτοί συναρμόδιοι δημόσιοι φορείς.
Ευχαριστούμε, κύριε Υπουργέ. Τον λόγο έχει ο κ. Μηταράκης.
Ευχαριστώ πολύ. Κύριε Υπουργέ, συμφωνούμε ότι καθυστερήσαμε δεκαετίες. Στην περίοδο της προηγούμενης κυβέρνησης ολοκληρώθηκαν οι απαραίτητες απαλλοτριώσεις και τον Δεκέμβριο του 2014 παραδώσαμε - τυγχάνει με ευθύνη μου - την έκθεση για την επέκταση του διαδρόμου στην Υπηρεσία Πολιτικής Αεροπορίας, η οποία τον Ιανουάριο του 2015 ήταν έτοιμη να προκηρύξει το έργο της περίφραξης του νέου χώρου. Αυτό, δυστυχώς, καθυστέρησε. Αυτό, όμως, που είναι πιο ανησυχητικό - και σας ευχαριστώ για την ειλικρίνεια της ομιλίας σας - είναι ότι δεν μπόρεσε η Υπηρεσία Πολιτικής Αεροπορίας εδώ και τρία χρόνια να κάνει τη μελέτη της επέκτασης ενός αεροδιαδρόμου προσγείωσης για τετρακόσια μέτρα - τρία χρόνια! - , με αποτέλεσμα αυτή τη στιγμή αυτό το μνημόνιο συνεργασίας που αναφέρετε - το οποίο αυτό καθαυτό είναι θετικό, δεν διαφωνώ - ουσιαστικά να επισημοποιεί κάτι που ήδη ξέραμε. Η περιφέρεια ήδη από το 2017 και ο κ. Χαρίτσης είχε πει ότι θα δώσει μια χρηματοδότηση για να γίνει η μελέτη της μετακίνησης της παραλιακής. Πανηγυρίσαμε πέρσι. Ακόμα τα λεφτά δεν έχουν φτάσει. Δεν έχει γίνει αυτή η μελέτη. Ο δήμος ήταν γνωστό ότι θα κάνει το έργο της χρήσης του και ήδη νομίζω ότι έχει προκηρυχθεί αυτό το έργο. Το κρίσιμο είναι να διαχωριστούν τα έργα, κύριε Υπουργέ, και να προχωρήσει το Υπουργείο, η κεντρική κυβέρνηση, είτε με την αρμόδια διεύθυνση είτε με την ΥΠΑ - αυτό είναι ένα εσωτερικό θέμα οργάνωσης της κεντρικής κυβέρνησης - αφ' ενός την επέκταση του διαδρόμου - η έκταση υπάρχει, είναι καθαρή πλέον, έχουν ολοκληρωθεί οι απαλλοτριώσεις - και αφ' ετέρου να γίνει μια μικρή επέκταση του κτηρίου στο υφιστάμενο κτήριο, καθώς υπάρχει χώρος, ώστε να μπορεί να έχει δύο ή τρεις πύλες αναχώρησης, ενώ τώρα έχει μόνο μία. Το ΥΜΕΠΕΡΑΑ έστειλε μια πρόσφατη επιστολή, τον Μάρτιο του 2018, προς την Υπηρεσία Πολιτικής Αεροπορίας, λέγοντας ότι ενώ υπάρχει το κονδύλι, δεν έχει γίνει τίποτα ουσιαστικό για τις μελέτες και το ΥΜΕΠΕΡΑΑ είπε, λοιπόν, ότι υπάρχει κίνδυνος αυτοί οι πόροι να χαθούν. Θα ήθελα στη δευτερολογία σας την επιβεβαίωση ότι το κονδύλι θα παραμείνει ειδικά για το αεροδρόμιο της Χίου, γι' αυτό το έργο, παρ' ότι είμαστε στο έτος 2018 και ακόμη δεν υπάρχει μελέτη. Γιατί υπάρχει ο κίνδυνος το Υπουργείο Οικονομίας στην προσπάθειά του να αυξήσει την απορρόφηση του ΕΣΠΑ - καλώς πράττοντας θα πω εγώ - να μεταφέρει αυτό το κονδύλι σ' ένα έργο που θα κριθεί πιο ώριμο και να βρεθούμε στο τέλος να έχουμε τη μελέτη, να μην έχουμε πόρους μέχρι το 2023 και να πρέπει να περιμένουμε το νέο ΕΣΠΑ. Απλώς να σημειώσω κλείνοντας ότι θα ήταν σημαντικό αφ' ενός να μας πείτε για τα κονδύλια, αφ' ετέρου αφού με αυτό το μνημόνιο συνεργασίας ανέλαβε το Υπουργείο κάποιες δεσμεύσεις, να μας δώσετε για τις δικές σας μελέτες μια αίσθηση χρονοδιαγράμματος: Πότε πιστεύετε ότι θα είναι έτοιμη η μελέτη για την επέκταση του αεροδιαδρόμου, πότε πιστεύετε ότι θα είναι έτοιμη η μελέτη για την ανακαίνιση του κτηρίου και πότε θα προκηρυχθεί, ώστε να μπει ο εργολάβος και να ξεκινήσει το έργο; Δεν θέλω ακριβώς ημερομηνίες, αλλά μια τάξη μεγέθους. Ευχαριστώ πολύ, κύριε Πρόεδρε.
Κύριε Υπουργέ, έχετε τον λόγο.
Κύριε Βουλευτά, είναι έτσι όπως το λέτε, ότι οι αλληλοεπικαλύψεις μεταξύ δημοσίων υπηρεσιών, είτε αυτές βρίσκονται κάτω από την ίδια διοικητική δομή ή περίπου την ίδια ή εποπτευόμενων φορέων, όπως εν προκειμένω μεταξύ της ΥΠΑ και της Διεύθυνσης Υποδομών Αεροδρομίων, είτε από την άλλη πλευρά είναι η Περιφέρεια Βορείου Αιγαίου, είτε είναι ο δήμος, φέρνουν πάντα καθυστερήσεις. Εδώ στο συγκεκριμένο τουλάχιστον έργο η ευθύνη βαραίνει όλες τις πλευρές για όλα τα προηγούμενα χρόνια και έχω την αίσθηση ότι όσο έμενε χωρίς να διευκρινίζεται ποιος έχει ποια αρμοδιότητα να κάνει τι, μπορούσε με ευκολία να λέει ότι «εγώ έχω κάνει ένα κομμάτι της δουλειάς, το άλλο πρέπει να το κάνει ο άλλος» και πέταγε το μπαλάκι στον άλλον. Έχω δει - ειλικρινά σας μιλάω - αλληλογραφία μεταξύ διαφόρων υπηρεσιών, είτε διαφόρων διοικητικών δομών, πάνω από εκατό έγγραφα γι' αυτή την υπόθεση και δεν μπορούσα να καταλάβω, εγώ που είμαι Υπουργός, ποιος τελικά έχει την αρμοδιότητα για να το κάνει αυτό. Έπρεπε οπωσδήποτε να διευκρινιστεί αυτό το πράγμα. Η βάση έγινε. Η προγραμματική σύμβαση είναι προς τη σωστή κατεύθυνση. Διευκρινίζει ποιος θα κάνει τι. Ως προς το κονδύλι, ζήτησα επισταμένως από τις υπηρεσίες να μου απαντήσουν και μου απάντησαν ότι είναι η χρηματοδότηση από τον άξονα 7 του ΥΜΕΠΕΡΑΑ και ο άξονας 7 το συνολικό του κονδύλι το έχει διαθέσιμο μέχρι 31-12-2023, με την προϋπόθεση να έχει ολοκληρωθεί μέχρι τότε το φυσικό και υλικό αντικείμενο των έργων. Επειδή εδώ δεν είναι πολύ μεγάλο το έργο, από την ώρα που θα έχουμε δημοπράτηση, φαντάζομαι ότι μέσα σε δώδεκα μήνες θα έχει ολοκληρωθεί και το φυσικό αντικείμενο. Η οριστικοποίηση της μελέτης προϋποθέτει την εύρεση και κάποιου τεχνικού συμβούλου για να βοηθήσει προς την ωρίμανση αυτού. Σε κάποιες συζητήσεις που έχουν γίνει και με την περιφέρεια και με τον δήμο μού έχουν εκφράσει και την καλή τους προαίρεση να συνδράμουν και προς αυτή την κατεύθυνση. Είμαστε ανοικτοί. Ό,τι είναι προς την κατεύθυνση που μπορεί να διευκολύνει την ωρίμανση του φακέλου, την οριστικοποίηση δηλαδή της μελέτης που αυτή τη στιγμή είναι στο επίπεδο της προμελέτης και πρέπει να γίνει σε επίπεδο οριστικής μελέτης - εφαρμογής, με ευχαρίστηση να δεχθούμε κάθε βοήθεια, οπότε να ωριμάσει ο φάκελος και να πάμε σε δημοπράτηση. Θεωρώ ότι αν βρεθεί τεχνικός σύμβουλος να μας βοηθήσει λίγο στην ωρίμανση της οριστικής μελέτης, θα έχουμε δημοπράτηση του έργου, γιατί από εκεί και πέρα το κονδύλι ήδη υπάρχει στον άξονα 7 και υπάρχει γενική δέσμευση όλου του ποσού.
Ευχαριστώ, κύριε Υπουργέ. Η Βουλευτής Καστοριάς της Νέας Δημοκρατίας κ. Μαρία Αντωνίου ζητεί άδεια ολιγοήμερης απουσίας στο εξωτερικό και συγκεκριμένα στη Ρωσία για προσωπικούς λόγους από 3 Ιουνίου έως 6 Ιουνίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ακολουθεί η τέταρτη με αριθμό 1713/29-5-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με τις ανάγκες φύλαξης και καθαριότητας μουσείων και αρχαιολογικών χώρων. Στην επίκαιρη ερώτηση θα απαντήσει η Υπουργός κ. Λυδία Κονιόρδου. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Κυρία Υπουργέ, οι ελλείψεις που υπάρχουν σε όλες τις εφορείες αρχαιοτήτων και μουσείων όλης της χώρας, τόσο σε προσωπικό όσο και σε υλικά και χρήματα ακόμα και για τις μετακινήσεις, έχουν γίνει πλέον καθεστώς. Η υποστελέχωση και η υποχρηματοδότηση είναι ιδιαίτερα ορατές στη φύλαξη των αρχαιολογικών χώρων, τόσο στα περιφερειακά μνημεία που παραμένουν κλειστά λόγω έλλειψης μόνιμου προσωπικού φύλαξης και ελλιπούς συντήρησης των χώρων, αλλά και στα μουσεία, στα μνημεία που τα επισκέπτονται χιλιάδες σε όλη τη χώρα όπως το Μουσείο Ηρακλείου, η Κνωσός και άλλοι αρχαιολογικοί χώροι. Κατά μέσο όρο την καλοκαιρινή περίοδο το Μουσείο Ηρακλείου δέχεται χίλια πεντακόσια άτομα. Φέτος, λόγω αυξημένης τουριστικής κίνησης, θα είναι ακόμα περισσότερα. Το ίδιο βέβαια και στην Κνωσό, μιας και υπάρχει το ενιαίο εισιτήριο. Ενώ συμβαίνουν όλα τα παραπάνω, η Κυβέρνηση, το Υπουργείο παρατείνει την αγωνία των εργαζομένων με τις αναβολές αυτού του περιβόητου διαγωνισμού για τις διακόσιες θέσεις μόνιμου προσωπικού φύλαξης για όλη τη χώρα, μία από τις πρώτες δεσμεύσεις του ΣΥΡΙΖΑ που όλο εξαγγέλλεται και όλο στα χαρτιά μένει τελικά. Αν γίνει, θα δώσετε και μια εντύπωση ότι πρόκειται και για κάποιο μεγάλο κατόρθωμα σε τελική ανάλυση. Και να έλεγε κάποιος ότι θα έλυνε άπαξ διά παντός το οξυμμένο πρόβλημα της φύλαξης, να πεις «εντάξει», αλλά δεν το λύνει. Το ίδιο το συνδικαλιστικό όργανο των αρχαιοφυλάκων μιλάει για πάνω από χίλια κενά κατ' ελάχιστον. Ένα παράδειγμα: Το Αρχαιολογικό Μουσείο Ηρακλείου έχει είκοσι πέντε μόνιμους υπαλλήλους που ο ένας τώρα συνταξιοδοτείται, δηλαδή είκοσι τέσσερις. Έχουν γίνει ενενήντα προσλήψεις συμβασιούχων για να καλύψουν ανάγκες, εξήντα οκτώ με επτάμηνες συμβάσεις και είκοσι δύο με πεντάμηνες συμβάσεις, οι οποίες λήγουν στις 20 Ιουνίου, σε είκοσι μέρες. Άρα πάλι δεν θα καλύψουν τις αυξημένες ανάγκες λόγω προσέλευσης τουριστών. Εδώ μιλάμε αφ' ενός για μία απίστευτη ψαλίδα ανάμεσα σε μόνιμους και σε συμβασιούχους αλλά και οι διακόσιες προσλήψεις - οι οποίες έχουν ανακοινωθεί και ακόμα να γίνουν - προβλέπουν δεκαοκτώ για όλη την Κρήτη - αν δεν κάνω λάθος - και στο Ηράκλειο οκτώ, στο Αρχαιολογικό Μουσείο και στην Κνωσό. Μιλάμε για ημερήσιους και νυκτερινούς φύλακες. Μα, τόσες είναι οι συνταξιοδοτήσεις που έχουν γίνει τα τελευταία τρία - τέσσερα χρόνια. Άρα δεν λύνει κανένα πρόβλημα και μάλιστα, επαναλαμβάνω, λόγω αυξημένων αναγκών, λόγω αύξησης της τουριστικής κίνησης. Για να έχουμε καλό ερώτημα, κυρία Υπουργέ, πότε θα προκηρυχθεί τελικά αυτός ο διαγωνισμός; Είναι σαν το γεφύρι της Άρτας. Πότε; Είχατε δεσμευτεί στους εργαζόμενους ότι θα προκηρύσσατε τον διαγωνισμό τώρα, αυτόν τον καιρό, προκειμένου να σταματήσουν και οι απεργιακές κινητοποιήσεις. Τι έγινε; Ποιοι είναι οι λόγοι καθυστέρησης στην έκδοση ΦΕΚ και προκήρυξης του συγκεκριμένου διαγωνισμού; Πρέπει να μας δώσετε ένα σαφές χρονοδιάγραμμα. Επίσης, υπάρχει έντονη ανησυχία ανάμεσα σε εργαζόμενους ΙΔΟΧ για τις προϋποθέσεις και τα κριτήρια με τα οποία θα γίνει αυτός ο διαγωνισμός. Τι θα προβλέπει αυτός ο διαγωνισμός; Πείτε μας ένα, δύο, τρία, τέσσερα, πέντε κριτήρια για να προετοιμάζονται και όσοι ενδιαφέρονται να κάνουν τις σχετικές αιτήσεις. Για παράδειγμα, τι επιπέδου πιστοποίησης θα είναι η ξένη γλώσσα; Τι προβλέπεται; Ποια είναι τα άλλα προσόντα; Ρωτάμε για να ξέρουν οι εργαζόμενοι, διότι αρχίζουν και ακούγονται πάρα πολλά, αν πρέπει να είναι επιπέδου «Advanced» το πτυχίο των αγγλικών, αν πρέπει να είναι κάτι άλλο και υπάρχει μια ολόκληρη σύγχυση. Να σημειωθεί, επίσης, ότι εκκρεμούν ακόμα προκηρύξεις για το προσωπικό καθαριότητας στους αρχαιολογικούς χώρους. Δεν θα αναφερθώ τώρα σε αυτό, για να μην σπαταλήσω άλλο χρόνο. Θα το πω στη δευτερολογία μου. Πρόκειται για έναν κατακερματισμό εργασιακών σχέσεων, μόνιμες συμβάσεις, πεντάμηνες, επτάμηνες συμβάσεις, πιστοποιημένοι, μη πιστοποιημένοι. Τι είναι αυτό το καθεστώς που σε τελική ανάλυση οδηγεί σε έναν κοινωνικό αυτοματισμό, «ο θάνατός σου η ζωή μου»; Αν οι ανάγκες είναι πάνω από χίλιοι αρχαιοφύλακες και καθαρίστριες σε ολόκληρη την Ελλάδα και εσείς κάνετε διακόσιες προσλήψεις, όταν έχουν συνταξιοδοτηθεί τόσοι τα προηγούμενα χρόνια, αντιλαμβάνεστε ότι με μαθηματική ακρίβεια θα οδηγήσετε τα πράγματα στην είσοδο των εργολάβων. Εκεί πάνε τα πράγματα, εκτός εάν αυτό θέλετε. Θα πρέπει, όμως, ρητά να πάρετε συγκεκριμένη θέση και να αναλάβετε τις ευθύνες, διότι πρόκειται για νευραλγικές υπηρεσίες φύλαξης και καθαριότητας. Άρα να θέσω τα ερωτήματα: Ποιο είναι το ακριβές χρονοδιάγραμμα της προκήρυξης και τα κριτήρια που θέτει για τη συμμετοχή των ενδιαφερομένων σε αυτή; Επίσης, τι μέτρα θα πάρετε, ώστε άμεσα να προσληφθούν όλοι οι ΙΔΟΧ μουσείων, αρχαιολογικών χώρων και μνημείων με μόνιμη, όμως, σχέση εργασίας και πλήρη ασφαλιστικά δικαιώματα και οι προσλήψεις μόνιμης σχέσης να καλύπτουν το σύνολο των αναγκών εφορειών και μουσείων; Τέλος, για τους εργαζόμενους ΙΔΑΧ που δουλεύουν για χρόνια στη φύλαξη πρέπει να αναλάβει το κράτος την έγκαιρη και δωρεάν εκμάθηση της ξένης γλώσσας, εφόσον είναι και απαιτούμενο για την πρόσληψή τους. Γιατί να τρέχουν στα επιμελητήρια και να πληρώνουν 500 ευρώ παράβολο για να πάρουν την πιστοποίηση; Ευχαριστώ, κύριε Πρόεδρε.
Ευχαριστώ και εγώ. Κυρία Υπουργέ, έχετε τον λόγο.
Σας ευχαριστώ, κύριε Πρόεδρε. Κύριε Συντυχάκη, σε ένα πράγμα θα ήθελα να συμφωνήσω μαζί σας, στο ότι ούτε εμάς μας ικανοποιεί ο κατακερματισμός των προσλήψεων και η διαρκής αγωνία στην οποία μπαίνουν οι εργαζόμενοι. Όμως, πιστέψτε: Tο Υπουργείο Πολιτισμού και οι υπηρεσίες του προσπαθούν να καλύψουν τις ανάγκες στους ολοένα αυξανόμενους αρχαιολογικούς χώρους και στα μουσεία μας, όπως και για την αυξανόμενη επισκεψιμότητα που βλέπουμε να υπάρχει από πέρυσι και που φέτος προβλέπεται πολύ μεγάλη. Γνωρίζουμε όλοι πάρα πολύ καλά ότι υπό τις παρούσες δυσμενείς δημοσιονομικές συνθήκες και μνημονιακές δεσμεύσεις της χώρας, υπάρχει ένα όριο προσλήψεων και ένα όριο δυνατότητας απασχόλησης των εργαζομένων, το οποίο μας αναγκάζει να έχουμε αυτές τις διαφορετικές μορφές απασχόλησης και συμβάσεων. Το Υπουργείο Πολιτισμού καταβάλλει κάθε δυνατή προσπάθεια για τη διασφάλιση της εύρυθμης λειτουργίας των χώρων. Θα σημειώσουμε ότι αυτή τη στιγμή έχουμε πεντακόσιους ογδόντα εννιά αρχαιολογικούς χώρους και μουσεία σε όλη τη χώρα. Σήμερα λειτουργούν οι πεντακόσιοι χώροι με κανονικό, με διευρυμένο ωράριο, όπου υπάρχει μεγάλη επισκεψιμότητα. Αυτό ισχύει και για την Κνωσό, στην οποία αναφερθήκατε, αλλά και για το Μουσείο του Ηρακλείου. Συγκεκριμένα, το Μουσείο του Ηρακλείου και η Κνωσός, όπως και οι άλλοι χώροι με μεγάλη επισκεψιμότητα, λειτουργούν με διευρυμένο ωράριο, δηλαδή από τις οκτώ το πρωί μέχρι τις οκτώ το βράδυ. Οι ανάγκες σε φυλακτικό προσωπικό καλύπτονται κατά βάση με πεντάμηνες και επτάμηνες συμβάσεις. Θα θέλαμε πάρα πολύ να είναι μόνιμοι αυτοί οι άνθρωποι, αλλά δυστυχώς υπό τις παρούσες συνθήκες δεν μπορούμε. Έχουν αναλάβει ήδη υπηρεσία από την αρχή του χρόνου τετρακόσια άτομα διαφόρων ειδικοτήτων, ημερήσιοι, νυχτοφύλακες, προσωπικό καθαριότητας και εργάτες με σχέσεις ιδιωτικού δικαίου. Κατανεμήθηκαν σε όλη την επικράτεια. Στο Ηράκλειο και στην Κρήτη αυτή τη στιγμή από αυτούς τους διακόσιους μόνιμους είναι συνολικά εξήντα ένας ημερήσιοι, από τους νυχτοφύλακες είναι έξι και στην καθαριότητα είναι δεκατέσσερις και ένας λογιστής. Επομένως, φροντίζουμε να μην υπάρχουν κενά ανάμεσα στις διαφορετικές κατηγορίες προσλήψεων. Αυτή είναι η μεγάλη μας αγωνία, να προλάβουμε μέσω του ΑΣΕΠ να γίνουν έγκαιρα οι προκηρύξεις, ώστε να μην υπάρξουν κενά. Ως προς τα διακόσια αυτά άτομα, τις θέσεις μόνιμου προσωπικού, είχαμε ήδη στείλει από τον μήνα Δεκέμβριο στο ΑΣΕΠ την προκήρυξη. Αυτή έχει τύχει επεξεργασίας από το ΑΣΕΠ, μας έστειλαν παρατηρήσεις και πλέον είμαστε στο τελευταίο στάδιο, όπου αναμένεται η δημοσίευση της προκήρυξης στο ΦΕΚ τις επόμενες μέρες. Συνεπώς τον στόχο που είχαμε θέσει για την πρόσληψη του συγκεκριμένου προσωπικού κατά τον μήνα Οκτώβριο, φαίνεται να τον προσεγγίζουμε νωρίτερα. Όσον αφορά στο μόνιμο προσωπικό, έχει ολοκληρωθεί η διαδικασία έκδοσης υπουργικών αποφάσεων για την παραίτηση του δημοσίου από την άσκηση ενδίκων μέσων. Είναι μια κατηγορία για την οποία έχουμε εργαστεί πάρα πολύ σκληρά εδώ και έναν χρόνο για να το καταφέρουμε - το έχουμε καταφέρει τώρα - και σύντομα θα είναι δυνατή η πρόσληψη προσωπικού με σχέση αορίστου χρόνου, που θα ανέρχεται περίπου στα τριακόσια άτομα. Είναι εργαζόμενοι πολλών ειδικοτήτων που έχουν προϋπηρεσία στο αντικείμενό τους και έχουν δικαιωθεί δικαστικά και σε κάθε περίπτωση έχουν και αποδεικνύουν τα απαιτούμενα τυπικά προσόντα που ζητούνται και από τους υπόλοιπους προσληφθέντες, όπως ορίζονται κυρίως στον οργανισμό του Υπουργείου. Ως προς τα κριτήρια, τις προϋποθέσεις για την πρόσληψη που γίνεται μέσω ΑΣΕΠ, στα οποία αναφερθήκατε, να σας πω ότι προσδιορίζονται από την ανεξάρτητη αρχή, σε συνδυασμό με τα ελάχιστα τυπικά προσόντα που έχουν τεθεί στον νέο οργανισμό του Υπουργείου για όλες τις κατηγορίες των υπαλλήλων. Στο θέμα δε της ξένης γλώσσας είναι μίνιμουμ απαίτηση να είναι τουλάχιστον καλή η γνώση της ξένης γλώσσας, γιατί όπως καταλαβαίνετε έρχονται σε επαφή με ξένους επισκέπτες και πρέπει να έχουν τη δυνατότητα επικοινωνίας. Η προϋπόθεση αυτή δεν αφορά φυσικά τους νυχτοφύλακες ή το προσωπικό καθαριότητας. Το θέμα της πρόσληψης εποχικού προσωπικού καθαριότητας να το αφήσω για τη δευτερολογία μου, κύριε Πρόεδρε;
Εγώ θα έλεγα ναι, κυρία Υπουργέ, για να συντομεύουμε λίγο.
Ωραία. Ευχαριστώ πολύ.
Κύριε Συντυχάκη, έχετε τον λόγο.
Κυρία Υπουργέ, η μόνιμη επωδός της Κυβέρνησης, που αποδεικνύει βέβαια και ποια είναι η δική της πολιτική στρατηγική επιλογή, είναι ότι «δεν μπορούμε να κάνουμε και πολλά πράγματα, διότι έχουμε τις δημοσιονομικές δεσμεύσεις». Τι σημαίνει αυτό; Σημαίνει στην πράξη υποταγή στους θεσμούς, δηλαδή στην Ευρωπαϊκή Ένωση, στην Ευρωπαϊκή Κεντρική Τράπεζα, στο Διεθνές Νομισματικό Ταμείο. Υποταγή στην πράξη σημαίνει έλλειψη ασφάλειας και υγιεινής στους χώρους των αρχαιοτήτων, των αρχαιολογικών μουσείων, των αρχαιολογικών χώρων. Περί αυτού πρόκειται. Για το θέμα της καθαριότητας, που το άφησα για τη δευτερολογία μου, να σας πω ότι πέρα από το ότι εκκρεμούν ακόμα οι προκηρύξεις για το εποχικό προσωπικό στην καθαριότητα των αρχαιολογικών χώρων και μουσείων και μάλιστα σε μια εποχή - επαναλαμβάνω - αυξημένης κίνησης, το Αρχαιολογικό Μουσείο Ηρακλείου κινδυνεύει να μείνει χωρίς προσωπικό καθαριότητας μέσα στο καλοκαίρι. Είπατε για δεκατέσσερις εργαζόμενους στην καθαριότητα. Δεν ισχύει αυτό. Είναι λανθασμένη η πληροφόρηση που έχετε. Τις προηγούμενες ημέρες ήμουν στο Αρχαιολογικό Μουσείο Ηρακλείου και ιδίοις όμμασι διαπίστωσα πώς έχει η κατάσταση, μίλησα με τους εργαζόμενους. Υπάρχει μία μόνιμη καθαρίστρια, η οποία είναι σοβαρά άρρωστη - μακάρι η γυναίκα να ξεπεράσει το πρόβλημά της και να επιστρέψει στα καθήκοντά της - υπάρχει και μία με πεντάμηνη σύμβαση που λήγει σε είκοσι ημέρες. Για να βγει η καθαριότητα ποιος επιστρατεύτηκε; Ο εργατοτεχνίτης του μουσείου. Καλά να είναι ο άνθρωπος, αλλά αυτά είναι - επιτρέψτε μου την έκφραση - ρεζιλίκια. Προφανώς και δεν μπορούν να συντηρηθούν οι εσωτερικοί και οι εξωτερικοί χώροι και ιδίως οι τουαλέτες, που αν δεν συντηρηθούν, αποτελούν εστία μόλυνσης. Την ίδια στιγμή η Κυβέρνηση θέλει να αναβαθμίσει το τουριστικό προϊόν. Όσο δε για τα θέματα του διευρυμένου ωραρίου, να σας πω ότι με το υπάρχον προσωπικό, όταν οι ανάγκες είναι πολύ μεγαλύτερες, σημαίνει ότι εντατικοποιείται η δουλειά. Σημαίνει ότι εργαζόμενοι κάποιας ειδικότητας αναλαμβάνουν καθήκοντα άλλης ειδικότητας. Θα σας πω και κάτι άλλο. Υπάρχουν και μικρότεροι αρχαιολογικοί χώροι σε όλη τη χώρα - μπορώ να σας αναφέρω συγκεκριμένα στην Αγία Τριάδα δίπλα στη Φαιστό, στο Βαθύπετρο, στους Φούρνους, δίπλα στην κωμόπολη Αρχανών - που είναι αφημένοι στην τύχη τους. Δεν υπάρχει προσωπικό για να φυλάξει αυτούς τους συγκεκριμένους χώρους. Ούτε φυλάσσονται ούτε συντηρούνται. Πρέπει να αναδειχθούν και να συντηρηθούν αυτοί οι συγκεκριμένοι χώροι. Είναι γνωστό ότι οι ελλείψεις προσωπικού διαφόρων ειδικοτήτων και οι ελαστικές εργασιακές σχέσεις συνοδεύονται πάντα με εντατικοποίηση της δουλειάς, με απληρωσιά, με καταστρατήγηση ωραρίων, ακόμα και με τρομοκρατία στους χώρους δουλειάς προκειμένου να βγει η δουλειά, προκειμένου να είναι αρεστός ο συμβασιούχος και να βγάζει τη δουλειά. Σε όποιον τολμήσει να σηκώσει κεφάλι, αρκεί να βγει το πρόγραμμα με τη διευρυμένη λειτουργία των αρχαιολογικών χώρων και μουσείων. Αυτά είναι προβλήματα που υπήρχαν όχι μόνο σε σας, αλλά και σε προηγούμενες κυβερνήσεις, απλώς είναι λίγο πιο οξυμμένα τώρα, αφ' ενός και λόγω της πολιτικής σας αλλά και λόγω της αυξημένης τουριστικής κίνησης, που εσκεμμένα συντηρείται και χρησιμοποιείται ως πρόσχημα προκειμένου να πέσει στα μαλακά η εμπλοκή ιδιωτών στη φύλαξη, προστασία, ανάδειξη, διαχείριση, αν θέλετε, της πολιτιστικής κληρονομιάς, με εργολάβους, με εταιρείες security και τη μέθοδο πολλές φορές της φιλανθρωπίας και του εθελοντισμού. Άρα, λοιπόν, θα πρέπει να σταματήσει αυτή η κατάσταση. Επαναλαμβάνουμε ότι για να λυθεί οριστικά το πρόβλημα δεν χρειάζονται διακόσιοι, αλλά χίλιοι διακόσιοι υπάλληλοι και με μόνιμη σχέση εργασίας. Ας αφήσουμε τα άλλα περί μητροπολιτικού κόμβου, κέντρου διαπεριφερειακής εμβέλειας, προστασίας και ανάδειξης της Κνωσού, πολιτιστική κληρονομιά, brand name ή όπως το λένε, προκειμένου να ξεγελάσουν τον κόσμο, ενώ η πραγματικότητα είναι εντελώς διαφορετική σήμερα. Η λύση, λοιπόν, είναι μία. Για την απρόσκοπτη λειτουργία όλων των μουσείων και των αρχαιολογικών χώρων σε όλη τη χώρα η λύση είναι η μόνιμη σχέση εργασίας και οι προσλήψεις στο ύψος των πραγματικών αναγκών. Αυτή είναι η πραγματικότητα. Κρατάμε βέβαια αυτά που είπατε σε σχέση με την προκήρυξη, ότι θα γίνει σε λίγες ημέρες. Το κρατάμε για να δούμε αν πραγματικά θα είναι όπως τα λέει η κυρία Υπουργός.
Ευχαριστούμε, κύριε Συντυχάκη. Τον λόγο έχει η κυρία Υπουργός.
Μας απασχολεί κι εμάς το θέμα του προσωπικού καθαριότητας. Με την ψήφιση του ν.4305/2017 προβλέφθηκε η δυνατότητα πρόσληψης προσωπικού καθαριότητας με συμβάσεις δεκαοκτώ μηνών, χωρίς διαδικασία ΠΥΣ, αλλά με έκδοση ΚΥΑ, δηλαδή κοινής υπουργικής απόφασης. Το Υπουργείο μας, μετά το συμπληρωματικό αίτημα που κατέθεσε, εξασφάλισε την πρόσληψη εκατόν εξήντα εννέα ατόμων - αρχικά ήταν εκατόν πενήντα - που θα κατανεμηθούν σε όλη την επικράτεια. Έχει εξασφαλισθεί η πίστωση γι' αυτόν τον σκοπό και έχουν σταλεί στο ΑΣΕΠ οι προκηρύξεις των θέσεων από τις αντίστοιχες εφορείες. Όσον αφορά την εφορεία στην οποία αναφέρεστε, την Εφορεία Ηρακλείου, υπάρχουν ήδη έξι υπάλληλοι με οκτάμηνη σύμβαση μέχρι τον Νοέμβριο και εν τω μεταξύ θα μπουν οι επόμενοι οκτώ, έτσι ώστε να μην υπάρξει κενό και να εξασφαλισθεί η καθαριότητα σε όλους τους χώρους. Τα χρήματα έχουν, ήδη, δοθεί και θα γίνει άμεσα και η προκήρυξη. Μας προβληματίζει σοβαρά όλο το θέμα που υπάρχει από τις προηγούμενες κυβερνήσεις, δηλαδή η έξοδος πάρα πολύ έμπειρου δυναμικού με τις συνταξιοδοτήσεις και τις μετατάξεις, αφού ξέρουμε ότι αναλογικά για τους τέσσερις που έφευγαν μπορούσαμε να προσλάβουμε μόνο έναν. Ευτυχώς αυτό τώρα έχει αλλάξει και στη θέση του ενός που φεύγει μπορούμε να προσλάβουμε έναν άλλον. Ωστόσο, για να προβλέψουμε τη σταδιακή στελέχωση όλων των ειδικοτήτων στον οργανισμό, που έχουμε καταθέσει, προβλέπουμε την αύξηση των θέσεων αυτών κατά χίλιες εξακόσιες τριάντα πέντε, με σκοπό σε βάθος χρόνου να καλυφθούν οι θέσεις αυτές με τακτικό προσωπικό. Ειδικότερα δε στις θέσεις του προσωπικού φύλαξης, οι προβλεπόμενες θέσεις αυξήθηκαν κατά εξακόσιες έξι. Η άμεση πρόσληψη όλων των ειδικοτήτων και η κάλυψη του συνόλου των αναγκών των εφορειών μας είναι κάτι που θα επιθυμούσε και η δική μας Κυβέρνηση όχι μόνο για το Υπουργείο αλλά και για όλον τον δημόσιο τομέα. Όμως, είναι γνωστό ότι από τότε που μπήκαμε στο μνημόνιο, αυτό δεν είναι ένα απλό θέμα, όταν μάλιστα σε προηγούμενες πολύ καλύτερες οικονομικά συνθήκες, άλλες κυβερνήσεις δεν είχαν προβεί στη μόνιμη λύση του προβλήματος αυτού. Εμείς, όμως, προσλαμβάνουμε ήδη περισσότερα από πεντακόσια άτομα με μόνιμη σχέση εργασίας και απασχολούμε ανθρώπους σε πάνω από δύο χιλιάδες τριακόσιες θέσεις εργασίας για όλες τις κατηγορίες, στις οποίες συμπεριλαμβάνεται και αυτή της καθαριότητας. Θα ήθελα, επίσης, να πω ότι η επιμόρφωση του προσωπικού ανήκει στην αρμοδιότητα άλλου Υπουργείου, ωστόσο εμείς ωθούμε και παροτρύνουμε τους εργαζόμενους να πάνε στα προγράμματα μέσω του ΟΑΕΔ, για να μάθουν άλλες γλώσσες. Επίσης, στο ηλεκτρονικό εισιτήριο που μπαίνει άμεσα σε εφαρμογή σε συνεργασία με τις εφορείες, επιμορφώνουμε το προσωπικό για να μπορέσει άμεσα να ανταποκριθεί στις ειδικές ανάγκες που θέτει το ηλεκτρονικό εισιτήριο. Σας ευχαριστώ.
Ευχαριστώ, κυρία Υπουργέ. Ακολουθεί η πέμπτη με αριθμό 1668/18-5-2018 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: «Ύποπτες "καινοτομίες" του Υπουργείου Πολιτισμού και Αθλητισμού». Ορίστε, κυρία συνάδελφε, έχετε τον λόγο.
Ευχαριστώ, κύριε Πρόεδρε. Αξιότιμη κυρία Υπουργέ, έστω και καθυστερημένα συζητάμε σήμερα το θέμα της επίκαιρης ερώτησης που έχει να κάνει με την έκθεση που φιλοξενεί το Βυζαντινό και Χριστιανικό Μουσείο με θέμα «Πανάγιος Τάφος: Το μνημείο και το έργο». Η έκθεση μπορεί να εγκαινιάστηκε στις 21 Μαΐου «μετά βαΐων και κλάδων», όμως τα ερωτήματα σχετικά με τις «καινοτομίες» στις οποίες έχετε προχωρήσει παραμένουν. Εξηγούμαι: Αυτή η έκθεση ουσιαστικά είναι μια έκθεση με χρήση νέων τεχνολογιών και τρισδιάστατων μοντέλων και μεταφέρει νοερά τον επισκέπτη στα Ιεροσόλυμα και συγκεκριμένα στον Ναό της Αναστάσεως, στον Πανάγιο Τάφο. Με πρόσφατη απόφασή του το Υπουργείο σας, μετά από γνωμοδότηση του Κεντρικού Αρχαιολογικού Συμβουλίου στις 8 Μαΐου, παραχώρησε τρεις αίθουσες του Μουσείου σε μία αστική μη κερδοσκοπική εταιρεία, προκειμένου να πραγματοποιηθεί αυτή η έκθεση. Λέτε ότι η έκθεση θα διαρκέσει μέχρι τις 30 Ιουνίου. Κάπου αλλού αναφέρεται ότι θα είναι μέχρι 31 Ιανουαρίου. Αν θέλετε, διευκρινίστε το και αυτό. Αφορά στην αναστήλωση του Ιερού Κουβουκλίου στον Ναό της Αναστάσεως στην Ιερουσαλήμ και στις εργασίες που έκανε η διεπιστημονική ομάδα του Εθνικού Μετσόβιου Πολυτεχνείου. Τα θερμά μας συγχαρητήρια σε όλη αυτή την τεράστια κινητοποίηση και προσπάθεια. Ουσιαστικά, λοιπόν, αποτελεί μία σύνοψη της ψηφιακής έκθεσης που ήδη λειτουργεί στις Ηνωμένες Πολιτείες από το «NATIONAL GEOGRAPHIC». Το κόστος της έκθεσης φαίνεται ότι ποικίλλει και αυτό σας το λέω γιατί υπάρχουν μόνο διαρροές σε δημοσιεύματα του Τύπου. Άλλοι λένε ότι το κόστος ανέρχεται στις 700.000 ευρώ. Άλλοι πάλι το εκτινάσσουν στα 3.000.000 ευρώ. Αναλυτικό προϋπολογισμό δεν έχουμε βρει πουθενά. Θέλουμε μία διευκρίνιση για το ποιος τελικά είναι ο προϋπολογισμός, μιας και έχει ολοκληρωθεί το project και μπορείτε να μας δώσετε κάποια πιο αναλυτικά στοιχεία για το πόσο κόστισε. Τώρα, ας αναφερθούμε στις δύο «καινοτομίες» του Υπουργείου σας. Η πρώτη είναι ότι για πρώτη φορά στην ιστορία τα έσοδα από την πώληση των εισιτηρίων δεν θα τα εισπράξει το κράτος, αλλά θα τα διαχειριστεί ένας τρίτος και στην προκειμένη περίπτωση η αστική μη κερδοσκοπική εταιρεία. Δηλαδή, με πολύ απλά λόγια, εσείς παραχωρήσατε τους χώρους ενός δημόσιου μουσείου σε έναν ιδιώτη. Η ερώτηση είναι: έναντι ποίου τιμήματος. Υπάρχει κάποιος νόμος που το ορίζει αυτό; Έχει γίνει κάποιας μορφής ΣΔΙΤ; Αν έχει γίνει κάτι τέτοιο, πείτε το, για να το ξέρει και ο κόσμος, διότι, αν θυμάμαι καλά, ασκούσατε κάποτε πολύ σκληρή κριτική στις ΣΔΙΤ και ακυρώνατε αποφάσεις, συμβάσεις ΣΔΙΤ. Τότε, βέβαια, ήσασταν στην περίοδο της τύφλωσης από τις ιδεοληπτικές σας εμμονές. Τώρα, λοιπόν, που τα υλοποιείτε, πείτε μας με τι όρους τα υλοποιείτε, διότι σκοπός είναι ό,τι γίνεται να γίνεται και προς όφελος και του δημοσίου. Και έπεται «καινοτομιών» συνέχεια: Η δεύτερη καινοτομία σας είναι ότι για πρώτη φορά πάλι το αντίτιμο για το εισιτήριο δεν το αποφασίσατε εσείς, δηλαδή δεν το αποφάσισε το Υπουργείο Πολιτισμού, αλλά η εταιρεία. Θα σας πω, μάλιστα, ότι την τελευταία εβδομάδα, αναζητώντας μία αίσθηση για το πού θα κινηθεί η τιμή του εισιτηρίου, επανειλημμένως κάναμε κάποια τηλεφωνήματα στο μουσείο και οι άνθρωποι δεν ήξεραν τι να μας πουν. Μάλιστα, την Παρασκευή, δηλαδή πριν τα εγκαίνια, παίζαμε λίγο την κολοκυθιά, δηλαδή «θα είναι 10 ευρώ, θα είναι 8 ευρώ;». Τελικά, το εισιτήριο θα είναι στα 10 ευρώ. Για να έχουμε ένα μέτρο σύγκρισης, θέλω να σας πω ότι στο Ίδρυμα Μείζονος Ελληνισμού «Ελληνικός Κόσμος», που είναι ένα νομικό πρόσωπο ιδιωτικού δικαίου με κοινωφελή πολιτιστικό μη κερδοσκοπικό χαρακτήρα, λειτουργεί εδώ και πάρα πολλά χρόνια μία ψηφιακή απεικόνιση περιήγησης στην Ακρόπολη του Περικλή του 5ου αιώνα, διάρκειας σαράντα πέντε λεπτών και εκεί η τιμή του εισιτηρίου είναι 10 ευρώ το ολόκληρο και 8 ευρώ το μειωμένο. Καταλήγοντας, οι ερωτήσεις που θέλω να σας υποβάλω, κυρία Υπουργέ, είναι οι εξής: Πρώτον, ποιος τελικά και με ποια αιτιολογική βάση θα έχει την οικονομική ευθύνη και το οικονομικό όφελος της έκθεσης και με ποιον προϋπολογισμό; Δεύτερον: Για ποιον λόγο επιτρέψατε σε έναν ιδιωτικό φορέα να έχει τόσο καθοριστικό ρόλο σε ολόκληρη τη διοργάνωση αυτής της έκθεσης; Ουσιαστικά ορίζει και την τιμή του εισιτηρίου και έχει και την πλήρη διαχείριση των εσόδων. Τρίτον: Με ποιο κριτήριο και βάσει ποιου διαγωνισμού αναθέσατε σε γνωστή εταιρεία ηλεκτρονικής αγοράς εισιτηρίων την πώληση των εισιτηρίων για την έκθεση; Αναζητήσαμε να δούμε αν υπάρχει κάποια δημοσίευση διακήρυξης ή κάποιος διαγωνισμός. Αν ναι, πού δημοσιεύτηκε και με ποια αξιολογικά κριτήρια επιλέχθηκε η συγκεκριμένη εταιρεία; Και το τελευταίο: Τελικά το Χριστιανικό και Βυζαντινό Μουσείο, που φιλοξενεί όλη αυτή την έκθεση σε τρεις αίθουσές του - που η έκθεση δεν είναι τίποτα άλλο παρά δύο πεντάλεπτα βίντεο και ένα τρίλεπτο σε περιβάλλον προσομοίωσης και στοιχίζει 10 ευρώ το άτομο και 5 ευρώ για ανθρώπους άνω των εξήντα πέντε - τι όφελος έχει;
Ευχαριστώ, κυρία συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεπτά μαθητές και μαθήτριες και τρεις εκπαιδευτικοί συνοδοί τους από το 4ο Δημοτικό Σχολείο Δάφνης. Καλώς ήρθατε στην ελληνική Βουλή, παιδιά. [[Χειροκροτήματα απ' όλες τις πτέρυγες της Βουλής]] Κυρία Υπουργέ, έχετε τον λόγο.
Κυρία Κεφαλίδου, θα ήθελα να τονίσω ότι αυτή η έκθεση - γιατί προσωπικά έχω δει αυτή την έκθεση στην Ουάσιγκτον, έτσι όπως παρουσιάστηκε από το «NATIONAL GEOGRAPHIC», έχει χαιρετιστεί διεθνώς σαν μια σπουδαία έκθεση οικουμενικού χαρακτήρα. Μάλιστα, στην Ουάσιγκτον ήταν τέτοια η επιτυχία της έκθεσης που δόθηκε παράταση και έχει μετατραπεί σε ένα είδος προσκυνήματος σε ανθρώπους που δεν μπορούν να ταξιδέψουν και να πάνε στον Πανάγιο Τάφο για διάφορους λόγους και αισθάνονται πραγματικά τη συγκίνηση αυτή που αισθανθήκαμε όλοι μας, όταν παρευρεθήκαμε στην παράδοση αυτού του σπουδαίου έργου πέρυσι στην Ιερουσαλήμ. Επομένως, έτσι όπως το παρουσιάζετε, είναι σαν να μειώνετε τη σημασία της έκθεσης αυτής, η οποία πραγματικά δίνει τεράστια συγκίνηση στους ανθρώπους που την επισκέπτονται. Δεν είναι θέμα τού πόση ώρα βλέπει κάποιος τρισδιάστατες εικόνες, αλλά το πώς παρουσιάζεται αυτή η έκθεση, πώς μετατρέπει σε μια βιωματική εμπειρία την προσέλευση του επισκέπτη, επίσης το πόσο προβάλλει διεθνώς. Και αλίμονο σε μας στην Ελλάδα, αν δεν προβάλουμε εμείς οι ίδιοι τη σπουδαία δουλειά που έχει γίνει από τους Έλληνες επιστήμονες, η οποία έχει χαιρετιστεί διεθνώς, όχι μόνο από την επιστημονική κοινότητα. Επομένως πιστεύω ότι είναι υποχρέωσή μας να στηρίξουμε αυτή την έκθεση, να της δώσουμε την ευκαιρία να παρουσιαστεί στην Ελλάδα και ακριβώς μέσα από την διεύρυνση των επισκέψεων - που έχουμε και παρατηρούμε - να δώσουμε την ευκαιρία και στους επισκέπτες μας που δεν μπορούν να πάνε στην Ιερουσαλήμ να κάνουν και αυτοί το δικό τους προσκύνημα, ανεξαρτήτως πίστης. Αυτό βλέπουμε εξάλλου, ότι επισκέπτονται αυτή την έκθεση άνθρωποι που δεν είναι απαραίτητα χριστιανοί, αλλά που ενδιαφέρονται πραγματικά γι' αυτό το σπουδαίο έργο. Επομένως θα ήθελα να τονίσω την ιδιαίτερη χαρά μας που καταφέρνουμε να παρουσιάσουμε στο ελληνικό και στο διεθνές κοινό αυτή την έκθεση σε ένα εμβληματικό μουσείο, που ταιριάζει απόλυτα με το περιεχόμενο της έκθεσης, όπως είναι το Βυζαντινό και Χριστιανικό Μουσείο. Έχουμε συνηθίσει στην Ελλάδα κάθε τι καινούργιο να το αντιμετωπίζουμε με καχυποψία. Σας διαβεβαιώνω ότι δεν υπάρχει τίποτα το ύποπτο, τίποτα το σκοτεινό σε όλη αυτή τη διαδικασία που έχουμε επιλέξει. Είναι όλα καθαρά, νόμιμα και στηρίζονται σε κανόνες που ήδη εφαρμόζονται. Σε αυτόν τον κανόνα ανήκει και το γεγονός ότι το Υπουργείο Πολιτισμού μπορεί να παραχωρεί τους χώρους του, τα μουσεία, τους αρχαιολογικούς χώρους σε ιδιώτες ή σε φορείς του δημοσίου, αρκεί να είναι συμβατές με τον χώρο. Η παραχώρηση αυτή μπορεί να γίνει με ή χωρίς την καταβολή τελών και ύστερα από γνωμοδότηση του ΚΑΣ ή και χωρίς αυτή κατά περίπτωση. Στην περίπτωση αυτής της αστικής μη κερδοσκοπικής εταιρείας με την επωνυμία «Έκθεση για το μνημείο και το έργο στον Πανάγιο Τάφο» η εταιρεία αυτή κατέθεσε αίτημα προς το Υπουργείο για τη φιλοξενία της διαδραστικής αυτής έκθεσης με τη χρήση νέων τεχνολογιών, για να μεταφερθεί στο ελληνικό κοινό αυτή η εμπειρία από τον Ναό της Αναστάσεως και να δει από κοντά το μνημείο και τις εργασίες αποκατάστασης από το Εθνικό Μετσόβιο Πολυτεχνείο. Ο πρύτανης του Πολυτεχνείου με σχετική επιστολή του μας ενημέρωσε ότι η διεπιστημονική ομάδα του Εθνικού Μετσόβιου Πολυτεχνείου κατέχει νόμιμα τα δεδομένα μετά την επεξεργασία που αυτά υπέστησαν από το «NATIONAL GEOGRAPHIC» και προτίθεται να τα διαθέσει για την υλοποίηση της έκθεσης, το οποίο και έγινε ακριβώς με σχετικό πρωτόκολλο που κοινοποιήθηκε και στο Υπουργείο, καθώς ήταν όρος της απόφασης της παραχώρησης. Το περιεχόμενο της έκθεσης κοινοποιήθηκε άμεσα στην αρμόδια υπηρεσία, ώστε να λάβει γνώση του αντικειμένου. Ο χώρος, όπως είπα πριν, του Βυζαντινού Μουσείου, είναι ίσως ο πλέον κατάλληλος. Επίσης, το κόστος της έκθεσης μειώθηκε κατά πολύ από το αντίστοιχο κόστος που ίσχυε στην Ουάσιγκτον και έπεσε στις 700.000 ευρώ.
Κυρία Υπουργέ, να αφήσουμε και μερικά για τη δευτερολογία;
Επειδή είναι αρκετά, αν μου επιτρέπετε να πω λίγα ακόμα. Θα αφήσω τα άλλα για μετά.
Εντάξει. Συνεχίστε
Επίσης, η έκθεση αυτή, ακριβώς επειδή ήταν μια πάρα πολύ σημαντική έκθεση, πέρασε ομόφωνα από το ΚΑΣ, παρ' όλο που δεν ήταν απαραίτητο. Όμως, θελήσαμε ακριβώς να έχει τη γνωμοδότηση του ΚΑΣ. Και η υπουργική απόφαση που εκδόθηκε αναρτήθηκε στη «ΔΙΑΥΓΕΙΑ», ώστε να γίνει γνωστή σε όλους η παραχώρηση, όπως και οι όροι της παραχώρησης. Για τη διαχείριση εσόδων, που συμφωνώ μαζί σας ότι πρέπει να είμαστε πάρα πολύ προσεκτικοί, υπάρχουν δύο επιτροπές. Η μία είναι η επιτροπή παρακολούθησης πωλήσεως εισιτηρίων με αρμοδιότητα τον έλεγχο των εσόδων και των εξόδων της έκθεσης και την πραγματοποίηση σταδιακών εκκαθαρίσεων, προκειμένου να γίνει τμηματική κατά τη διάρκεια της έκθεσης και συνολική στο τέλος με επιστροφή ποσοστού 2/3 στο Υπουργείο Πολιτισμού και 1/3 στο Εθνικό Μετσόβιο Πολυτεχνείο με τη μορφή της χορηγίας από την ΑΜΚΕ. Ωστόσο η έκθεση - και το τονίζω - είναι αυτοχρηματοδοτούμενη. Δεν έχει κοστίσει τίποτα στον Έλληνα φορολογούμενο. Η δέσμευση του Υπουργείου είναι μόνο στην παραχώρηση προσωπικού φύλαξης και προσωπικού καθαριότητας για να παραμείνει στο δημόσιο αυτή η λειτουργία. Επίσης, έχει θέσει μια μίνιμουμ εγγύηση 10%, ακριβώς ώστε να εξασφαλίσει τα έξοδα που έχει κάνει. Επομένως έχουμε τηρήσει όλες τις προϋποθέσεις, ώστε αυτή η έκθεση να είναι μια έκθεση υπέρ του δημοσίου. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τέσσερις εκπαιδευτικοί συνοδοί τους από το 3ο Δημοτικό Σχολείο Αγίου Νικολάου Λασιθίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Έχετε τον λόγο, κυρία Κεφαλίδου.
Ευχαριστώ, κύριε Πρόεδρε. Κυρία Υπουργέ, σας άκουσα με πολύ μεγάλη προσοχή. Ομολογώ σοφότερη δεν έγινα. Οι απαντήσεις που περίμενα δεν δόθηκαν. Θέλω να ξεκινήσω με μια ερώτηση. Εσείς πώς νομίζετε ότι η ερώτησή μας αδυνατίζει τη στήριξη της έκθεσης; Δηλαδή, πέρα από τη χαρά και τη συγκίνηση που είναι κάτι γνήσιο, πηγαίο, πρέπει να υπάρχει και κάτι που λέγεται αξιοπιστία και διαφάνεια. Μιλήσατε για κανόνες. Εγώ κανόνες δεν άκουσα. Ας ξεκινήσουμε. Συμφωνείτε ότι το Βυζαντινό και Χριστιανικό Μουσείο είναι ειδική περιφερειακή υπηρεσία του Υπουργείου, στο οποίο προΐσταστε, και το οποίο υπάγεται στη Γενική Διεύθυνση Αρχαιοτήτων και Πολιτιστικής Κληρονομιάς; Έτσι δεν είναι; Ωραία. Αυτό σημαίνει, λοιπόν, ότι εμπίπτει σε όλους τους κανόνες του δημοσίου. Δηλαδή, για κάθε δραστηριότητά του οφείλει να έχει καταρτίσει και να έχει δημοσιοποιήσει αναλυτικό προϋπολογισμό. Πού είναι; Συμφωνείτε ότι τα μέλη του επιστημονικού συμβουλίου ή έστω η Διεύθυνση Μουσείων ξέρει ακριβώς πού πηγαίνει τι; Αυτό, λοιπόν, δεν θα έπρεπε να το ξέρει ο κάθε Έλληνας φορολογούμενος, ο κάθε Έλληνας πολίτης μέσω της «ΔΙΑΥΓΕΙΑΣ»; Δεν έχουμε βρει ούτε απόφαση δική σας, ούτε τη γνωμοδότηση του ΚΑΣ, ούτε ένα στοιχείο που να αφορά τη συγκεκριμένη έκθεση στη «ΔΙΑΥΓΕΙΑ». Και σας το λέω γιατί μου κάνει εντύπωση το γεγονός ότι αυτή τη στιγμή στο Βυζαντινό Μουσείο, παράλληλα με την έκθεση για τον Πανάγιο Τάφο, τρέχει μια άλλη σημαντική έκθεση «Το Βυζάντιο και οι άλλοι». Αυτή η έκθεση, λοιπόν, εντάσσεται στο πλαίσιο ενός ευρωπαϊκού συγχρηματοδοτούμενου προγράμματος του «ΣΕΜΕΚ» και εκεί υπάρχουν τα πάντα ξεκάθαρα και με διαύγεια, αναρτημένα όλα. Ενώ στον «Πανάγιο Τάφο» έχουν ακολουθηθεί οι διαδικασίες - που προσπαθήσατε να μας περιγράψετε, δεν τις έχω καταλάβει ακόμα - που παραμένουν ένα μυστήριο. Και για να ελαφρύνω έτσι λίγο το κλίμα, θα σας πω ότι, εντάξει, μπορώ να καταλάβω ότι λόγω του θέματος της έκθεσης θέλετε και εσείς να μη διαταραχθεί η ατμόσφαιρα μυσταγωγίας. Είναι μια ευγενής σκέψη. Όμως, τα ερωτήματα παραμένουν, για το αν έχει κατατεθεί ακριβής προϋπολογισμός για τα έξοδα της έκθεσης, βάσει των οποίων θα καθοριστεί και η χορηγία, για την οποία μιλάτε, για το Υπουργείο Πολιτισμού και για το Εθνικό Μετσόβιο Πολυτεχνείο. Επίσης, είναι πολύ πρωτότυπος ο μη ακριβής καθορισμός των τελών, που εξαρτώνται από τα έξοδα της έκθεσης και που από δημοσιεύματα πάλι μάθαμε στον Τύπο ότι θα υπάρξουν και ανέρχονται στο 10% των ακαθάριστων εσόδων της διοργάνωσης. Ενώ θα δοθεί λέτε και συμπληρωματικό ποσό ως χορηγία στο Υπουργείο Πολιτισμού και στο ΕΜΠ, το ύψος της οποίας θα υπολογιστεί εκ των υστέρων επί των καθαρών εσόδων της έκθεσης. Και εγώ σας ρωτώ: αλήθεια, πιστεύουμε ότι θα έχει πολύ μεγάλη επιτυχία. Σε ποιον θα καταλογιστούν τα έξοδα, εάν αυτά δεν καλυφθούν από τις εισπράξεις των εισιτηρίων, εάν υπάρξει μια ζημιά αύριο, βρε αδερφέ; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Είναι αδιευκρίνιστο επίσης, μετά από όσα νεφελώδη μας είπατε, με ποιο πλαίσιο θα λειτουργήσουν αυτές οι περίφημες - πάλι ειδικά διαμορφωμένες για τον λόγο αυτόν - επιτροπές παρακολούθησης πώλησης εισιτηρίων και εποπτείας της έκθεσης. Και σας ρωτώ: τις έχετε συγκροτήσει; Και από ποιους αποτελούνται; Και υπάρχει γενικά μια βιασύνη και εκ του αποτελέσματος σάς λέω και μια προχειρότητα, κυρία Υπουργέ. Δεν μπορούμε να καταλάβουμε ποιον ακριβώς σκοπό εξυπηρετεί αυτή η διοργάνωση. Δηλαδή, βάζετε εισιτήριο σε δημόσιο μουσείο, που δεν θα το ορίζει το μουσείο. Αυτό δεν έχει ξαναγίνει. Κύριε Πρόεδρε, θα χρειαστώ λίγο την κατανόησή σας, γιατί το θέμα είναι τεράστιο. Κύριε Πρόεδρε, ελπίζω να την έχω. Τώρα το Χριστιανικό και Βυζαντινό Μουσείο του οποίου δεσμεύετε και τους χώρους, δείχνει να μην εξυπηρετείται από όλη αυτή τη ρύθμιση που έχετε κάνει, γιατί η έκθεση ναι μεν χρησιμοποιεί τις δημόσιες υποδομές και τις παροχές φύλαξης και καθαριότητας του μουσείου, με αυτόν τον τρόπο όμως επιβαρύνει τον καθημερινό κύκλο εργασιών του ίδιου του μουσείου και η θέσπιση χωριστού εισιτηρίου για τη συγκεκριμένη έκθεση, αυτό των 10 ευρώ, λειτουργεί ανταγωνιστικά προς το μουσείο, αποτρέποντας τους επισκέπτες να επισκεφθούν και τις μόνιμες συλλογές του μουσείου, γιατί είναι έξτρα το εισιτήριο, είναι επιπλέον. Δεν θα σας πω για την προχειρότητα με την οποία συνεδρίασε το ΚΑΣ. Βγήκε ημερήσια διάταξη. Δεν υπήρχε πουθενά. Κάνατε ορθή επανάληψη. Το βάλατε μέσα. Κάπου μας μπερδέψατε με τις ημερομηνίες. Τελικά πότε τελειώνει η έκθεση; Στο τέλος Ιουνίου ή στις 31 Ιανουαρίου του 2019; Πείτε το και αυτό για να το ξέρουμε. Λοιπόν, το μόνο που μας είπατε για την αστική μη κερδοσκοπική εταιρεία, είναι ότι έγινε αίτηση από την εταιρεία. Και εγώ σας λέω: Μόνο μια εταιρεία ενδιαφέρθηκε; Δεν υπήρχε καμμία άλλη; Και ανέλαβε τα πάντα όλα της διοργάνωσης και κυρίως τη μοιρασιά των εσόδων, όπου και το ΕΜΠ και το Υπουργείο Πολιτισμού δείχνει ότι μάλλον δικαίωμα ελπίδας θα διατηρήσουν από τα αναλογούντα έσοδα, εάν και εφόσον περισσέψουν. Δηλαδή εδώ περιμένουμε να έχουμε κέρδη. Εάν δεν έχουμε, δεν θα πάρουν τίποτα. Λοιπόν, αυτή η εταιρεία θέλω να μας πείτε υπάρχει ή έχει συσταθεί αποκλειστικά για αυτή την περίσταση; Και επειδή είναι τόσο θολά όλα όσα επιμέρους μας έχετε πει, σας λέω ότι η ανάρτηση στο «ΔΙΑΥΓΕΙΑ» επιβαλλόταν για ένα τέτοιας μεγάλης σημασίας έργο, για τέτοια έκθεση. Γνωρίζουμε ότι όλο αυτό είναι φυσικά μια επιθυμία του κ. Τσίπρα, την εξέφρασε και δημόσια. Αλλά θα σας το πω όπως αισθάνομαι. Είναι σαν να μετατρέψατε τον Οίκο του Θεού σε οίκο του εμπορίου. Κάτι τέτοιο μας θυμίζει εμάς.
Κυρία Κεφαλίδου, ολοκληρώστε, παρακαλώ.
Τελειώνω, κύριε Πρόεδρε. Και μια και η έκθεση θα διαρκέσει απ' ό,τι καταλαβαίνω αρκετά και θα μας απασχολήσει ακόμη πιο πολύ, θέλω να σας πω ότι όποτε και αν ολοκληρωθεί, είτε τον Γενάρη είτε τον Ιούνη, εμείς - από τώρα σας το λέμε για τον προγραμματισμό σας - θα επιστρέψουμε με ερωτήματα. Γιατί ελπίζουμε πως όταν θα ολοκληρωθεί - και θα ολοκληρωθεί - και η μοιρασιά ανάμεσα σε όλους αυτούς τους partners, εμείς περιμένουμε να ακούσουμε νούμερα που σήμερα ούτε τα είπατε ούτε δείχνετε ότι έχετε εικόνα. Ευχαριστώ.
Κυρία Υπουργέ, έχετε τον λόγο.
Ευχαριστώ, κύριε Πρόεδρε. Κυρία Κεφαλίδου, με λυπεί ιδιαίτερα η τελευταία παρατήρησή σας. Την αντιπαρέρχομαι, διότι δεν μας χαρακτηρίζει και δεν μας εκφράζει καθόλου να μετατρέπουμε τον πολιτισμό σε τόπο εμπορίου. Θέλουμε να πούμε το εξής: Αυτή η έκθεση επαναλαμβάνω ότι είναι αυτοχρηματοδοτούμενη. Δεν κοστίζει. Δεν είναι το ίδιο με τις εκθέσεις που διοργανώνει το ίδιο το Βυζαντινό Μουσείο, οι οποίες διοργανώνονται μέσα στα πλαίσια του σχεδίου δράσης του μουσείου. Αυτή είναι μια έκθεση που γίνεται κατόπιν παραχώρησης σε έναν ξεχωριστό ιδιωτικό φορέα. Έχουν κριθεί τα δεδομένα, έχουν εγκριθεί. Συμμετέχει σ' αυτό και το Μετσόβιο Πολυτεχνείο, που είναι και αυτός ένας δημόσιος φορέας μεγάλου κύρους. Επιπλέον είναι υπό την αιγίδα του Προέδρου της Δημοκρατίας και με τις ευλογίες του Αρχιεπισκόπου. Επιπλέον είναι στο πλαίσιο του Ευρωπαϊκού Έτους Πολιτιστικής Κληρονομιάς. Θα ήθελα να ρωτήσω κι εγώ από την πλευρά μου ρητορικά. Δεν σας έχει απασχολήσει ποτέ το γεγονός ότι το Ηρώδειο είναι ένα μνημείο, το οποίο παραχωρείται σε ιδιώτες και μάλιστα πολλές φορές ατελώς; Ή όταν μπαίνουν τέλη, στο παρελθόν σπάνια εισπράττονταν αυτά τα τέλη από το ΤΑΠΑ; Αυτό σας έχει απασχολήσει ποτέ; Γιατί ίσχυε στα παλαιότερα χρόνια. Στην πραγματικότητα ποτέ δεν δινόντουσαν αυτά τα τέλη στο ΤΑΠΑ. Αυτό δεν σας έχει απασχολήσει ποτέ; Είναι ένας δημόσιος χώρος, μνημείο. Παραχωρείται σε ιδιώτες με κανόνες, με όρους.
Εσάς που σας απασχολεί τι κάνετε, κυρία Υπουργέ;
Και οι αρχαιολογικοί χώροι και τα μουσεία, λοιπόν, μπορούν κατά περίπτωση, αποφασίζουν οι ίδιοι οι διευθυντές ή οι έφοροι να τα παραχωρούν. Άλλοτε παρουσιάζουν τον πλήρη κατάλογο των επιλογών τους άλλοτε όχι. Είναι ανάλογα κατά περίπτωση. Η συγκεκριμένη έκθεση, επειδή θεωρήθηκε μια εμβληματική έκθεση, θεωρήσαμε σκόπιμο να περάσει από το ΚΑΣ, ακριβώς για να μην υπάρχει η παραμικρή υπόνοια ότι είναι κάτι το οποίο δεν έγινε μέσα από τις διαδικασίες που προβλέπονται στο Υπουργείο Πολιτισμού. Όσον αφορά το ανταγωνιστικό του εισιτηρίου που αναφέρατε. Προσωπικά έχω πάει σε πάρα πολλά μουσεία στο εξωτερικό. Σε μόνιμα εκθέματα που υπάρχουν μέσα σε ένα μουσείο όταν είναι εμβληματικά, όπως είναι το τμήμα του Τουταγχαμών στο Μουσείο του Καΐρου, πληρώνεις ξεχωριστό εισιτήριο για να το δεις και ας είναι μόνιμο. Επομένως δεν θεωρούμε ότι είναι κάτι πρωτοφανές το να υπάρχει ένα ξεχωριστό εισιτήριο. Τουναντίον…
Αυτά να τα πείτε στην Ένωση Αρχαιολόγων.
Συγγνώμη δεν ολοκλήρωσα. Μη με διακόπτετε.
Κυρία Κεφαλίδου, σας παρακαλώ.
Δεν σας διέκοψα, με συγχωρείτε. Θεωρούμε, λοιπόν, ότι αυτοί οι άνθρωποι που θα προσέλθουν για να δουν αυτή την έκθεση, πιθανόν να είναι άνθρωποι που δεν έχουν πάει ποτέ στο Βυζαντινό Μουσείο. Επομένως αυτό θα είναι ένα κίνητρο για να δουν και την υπόλοιπη εκπληκτική συλλογή του Βυζαντινού Μουσείου. Θα γνωρίσουν το μουσείο, θα πάνε να το επισκεφθούν. Και θεωρούμε ότι το εισιτήριο αυτό δεν θα τους το απαγορεύσει. Επιπλέον έχουμε φροντίσει, να υπάρχει σαν όρος της παραχώρησης η ατελής είσοδος που ισχύει σε όλα τα δημόσια μουσεία, καθώς και το μειωμένο εισιτήριο για τις ευπαθείς ομάδες πληθυσμού όπως ορίζει ο νόμος. Αυτά ήθελα να πω ότι έχουμε τηρήσει όλους τους κανόνες. Και είναι πραγματικά κρίμα, μια τόσο σπουδαία έκθεση που ξεκινάει, να διανθίζεται με τέτοιους όρους υποψίας, καχυποψίας, ακριβώς επειδή είναι ένας καινοτόμος τρόπος παραχώρησης του μουσείου. Ευχαριστώ.
Ευχαριστώ, κυρία Υπουργέ. Κύριοι συνάδελφοι, θα σας ανακοινώσω τις επίκαιρες ερωτήσεις που δεν θα συζητηθούν Η πρώτη με αριθμό 1709/29-5-2018 επίκαιρη ερώτηση πρώτου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς την Υπουργό Πολιτισμού και Αθλητισμού, με θέμα «Δημοτική αγορά Χαλκίδας», δεν θα συζητηθεί με συνεννόηση της Υπουργού, της κ. Κονιόρδου. Η δωδέκατη με αριθμό 1648/15-5-2018 επίκαιρη ερώτηση δευτέρου κύκλου της Ανεξάρτητης Βουλευτού Β΄ Αθηνών κ. Αικατερίνης Παπακώστα - Σιδηροπούλου προς την Υπουργό Πολιτισμού και Αθλητισμού, με θέμα «Ίδρυση Ακαδημίας Τεχνών», δεν θα συζητηθεί με συνεννόηση της Υπουργού, της κ. Κονιόρδου. Επίσης, κυρίες και κύριοι συνάδελφοι, δεν θα συζητηθούν λόγω κωλύματος των αρμοδίων Υπουργών οι εξής επίκαιρες ερωτήσεις: Η τρίτη με αριθμό 1698/24-5-2018 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εσωτερικών, με θέμα «Προβλήματα λειτουργίας της ΕΛΑΣ στη Δωδεκάνησο, μέσα στην τουριστική περίοδο», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η πέμπτη με αριθμό 1693/23-5-2018 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών, με θέμα «Το τελευταίο χτύπημα του «Ρουβίκωνα» - Διανομή φυλλαδίων για την δράση του στην Αθήνα», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η τρίτη με αριθμό 1715/29-5-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα «Μέτρα πρόληψης για την αποφυγή εκδήλωσης δασικών πυρκαγιών και αντιμετώπισης των συνεπειών τους εν όψει της νέας αντιπυρικής περιόδου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η τέταρτη με αριθμό 1672/21-5-2018 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα «Αντιπυρική προετοιμασία της χώρας εν όψει της καλοκαιρινής περιόδου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η έκτη με αριθμό 1673/21-5-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών, με θέμα: «Προβλήματα στον καταυλισμό Ρομά της Πάτρας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η έβδομη με αριθμό 1609/7-5-2018 επίκαιρη ερώτηση δεύτερου κύκλου του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εσωτερικών, με θέμα: «Επιστολή διαμαρτυρίας και απόγνωσης κατοίκων των Εξαρχείων», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η όγδοη με αριθμό 1615/8-5-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Εύης Χριστοφιλοπούλου προς τον Υπουργό Εσωτερικών, με θέμα «Μηδενική ανοχή των κατοίκων των Εξαρχείων στην ανεπάρκεια σχεδίου αντιμετώπισης της επικίνδυνης κατάστασης στην περιοχή», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η ενδέκατη με αριθμό 1628/11-5-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, με θέμα «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, με αιτία ανειλημμένες υποχρεώσεις. Η έκτη με αριθμό 1714/29-5-2018 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Εσωτερικών, με θέμα «Όχι στον πανάκριβο ΧΥΤΑ Γραμματικού, καταστροφικό για την υγεία και το περιβάλλον», δεν θα συζητηθεί λόγω κωλύματος του Υπουργού Εσωτερικών κ. Παναγιώτη Σκουρλέτη, επειδή βρίσκεται σε συνέδριο στη Βέροια. Η δεύτερη με αριθμό 1716/29-5-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα «Άμεση πληρωμή του υπολοίπου της ενίσχυσης του προγράμματος νέων αγροτών του 2014», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου. Η ένατη με αριθμό 1554/24-4-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος εθνικών οδών Παιονίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Τέλος η δέκατη με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα.
Κύριε Πρόεδρε;
Κύριε Παναγούλη, θέλετε κάτι;
Κύριε Πρόεδρε, θέλω να μου δώσετε τον λόγο.
Υποθέτω ότι είναι για την ερώτησή σας. Επειδή είναι η πολλοστή φορά που δεν απαντιέται η ερώτησή σας και μας έχετε στείλει και επιστολές, πάρτε τον λόγο να πείτε αυτό που νομίζετε.
Από τις 3 Μαρτίου, κύριε Πρόεδρε, έχω καταθέσει τη συγκεκριμένη ερώτηση που αναφέρατε και εσείς για την εγκληματικότητα. Είναι απαράδεκτο, κύριε Πρόεδρε, και προκλητικό ο κύριος Υπουργός, ο κ. Τόσκας, να μην εμφανίζεται επί τρεις μήνες, να απαντήσει για ένα σοβαρό θέμα που ταλανίζει τον ελληνικό λαό την εγκληματικότητα. Ο Κανονισμός της Βουλής είναι σαφής. Όταν ένας Βουλευτής, κύριε Πρόεδρε, δεν έρθει σε πέντε συνεχόμενες Ολομέλειες, υπόκειται σε κάποιες παρατηρήσεις και τιμωρίες. Ο κ. Τόσκας περιφρονεί το Κοινοβούλιο. Μόλις εχθές, κύριε Πρόεδρε, ανατινάχθηκαν δύο ATM. Τον τελευταίο χρόνο έχουν ανατιναχθεί εκατόν εβδομήντα ATM. Πριν από έναν μήνα στην Παλλήνη δολοφονήθηκε συνταξιούχος πρώην αξιωματικός της Αστυνομίας και βρέθηκε μυθώδες χρηματικό ποσό πάνω του. Να μας πει ο κ. Τόσκας, για πού προορίζονταν αυτά τα χρήματα.
Κύριε συνάδελφε, να σας πω όμως κάτι διότι είστε έμπειρος συνάδελφος. Να καταθέσετε τις ενστάσεις σας για την απουσία του κυρίου Υπουργού, αλλά μην μπείτε και στην ουσία της ερώτησής σας, διότι αυτό δεν μπορεί να συμβεί. Δεν είναι εδώ ο κύριος Υπουργός να σας απαντήσει. Ευχαριστώ πολύ.
Έχετε δίκιο. Τελειώνω, κύριε Πρόεδρε, με μια φράση. Είναι απαράδεκτη η συμπεριφορά του κ. Τόσκα. Περιφρονεί το Κοινοβούλιο, που πολύ καλά γνωρίζετε κι εσείς, γιατί συμμετείχατε σε εκείνους τους αγώνες για να ξαναλειτουργήσει αυτή η Αίθουσα, όταν ο κ. Τόσκας ήταν σε αντίπαλο στρατόπεδο. Ευχαριστώ κύριε Πρόεδρε.
Σας παρακαλώ, κύριε Παναγούλη. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.31΄ λύεται η συνεδρίαση για αύριο, ημέρα Παρασκευή 1η Ιουνίου 2018 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επίκαιρων ερωτήσεων και β) συζήτηση της υπ' αριθμόν 18/1-2-2018 επερώτησης των Βουλευτών της Δημοκρατικής Συμπαράταξης προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων με θέμα: «Συστηματική υπονόμευση της δικαιοσύνης από την Κυβέρνηση και μεθοδευμένη επιχείρηση ελέγχου και χειραγώγησής της», σύμφωνα με την ημερήσια διάταξη που έχει διανεμηθεί.